text:
Rwanda : Mu Gatsata (Gasabo District) abaturage batunzwe n’inkoni bakubitwa n’intore za FPR Kagame zibashakamo amafaranga y’umutekano nay’ isuku !
Ni ukuva muri izi ntangiriro z’umwaka w'2016, ku mabwiriza y’ubuyobozi bw’umurenge wa Gatsata, akarere ka Gasabo hari gahunda yo gukora imikwabo mu baturage mu buryo butunguranye hifashishijwe bamwe mu bavuye ku rugerero (abasezerewe mu ngabo bagizwe ahanini n’amakipe arara amarondo muli uwo murenge kugirango hishyuzwe ku ngufu amafranga y’umutekano n’isuku).
Bamwe mu baturage bakaba bavuga ko babyutswa n’abayobozi b’inzego z’ibanze babishyuza amafranga y’irondo nay’isuku, abandi bagatangirirwa mu nzira bakicazwa hasi iyo basanze batarishyuye, bagakomeza bahamya ko abo banyerondo baba bitwaje inkoni nkaho bagiye kwirukana amatungo arimo kwona mu mirima y’abaturage. Umwe mu baturage witwa Kambanda utuye akagari ka Nyamabuye, Gatsata, yagize ati:"akenshi baza saa kumi n’imwe za mu gitondo ukumva bahondaguye ku rugi, nta nubwo bakomanga uko bisanzwe ahubwo barahonda umuntu agashigukira hejuru, wagirango ngo ni amabandi yaguteye!" Akomeza avuga ati:"ikibabaje nuko baguhondaguliraho urugi gutyo kandi warishyuye bakwibeshyeho!"
Undi nawe utarashatse kwivuga amazina ati :" ujya kubona haba mu rukerera cyangwa nijoro abo banyerondo bagose ahantu mu mayira ahurirwamo n’abantu benshi baba bakubutse mu mirimo cyangwa bajyayo bakabicaza hasi abashatse kwivumbura bakabashorera kugera mu kasho k’umurenge ari nako babahondagura kugeza igihe batangiye ya mafranga" Aba banyerondo ahanini usanga nta discipline ibarangwaho kubera ko badapfa agasoni nibura kuli bamwe mu bakozi ba Leta cyangwa abikorera ku giti cyabo baba bazindukiye mu tuzi twabo. Ugasanga atari ikinyabupfura kirangwa umuntu ushinzwe umutekano.
Umukozi ushinzwe irangamimerere mu Murenge wa Gatsata, UWINKINDI Angélique yadutangarije ko umukwabo uriho koko aliko udakorwa buri munsi, akomeza ahakana atsemba ko ntawe ubangamirwa muli icyo gikorwa ati kandi tugiye kubikulikirana! Ngaho namwe nimwiyumvire agiye kubikulikirana ate se ? kandi ahamya ko ibivugwa atari byo? Umuvugizi wa Ministère y’ubutegetsi bw’igihugu, Bwana Ladislas NGENDAHIMANA we ashimangira ko abaturage bagomba nta yandi mananiza kuzuza inshingano zabo igihe cyose biri mu nyungu rusange arizo za Leta, akomeza asobanura ko amafranga y’isuku ashyirwaho n’inama njyanama y’akarere bashingiye ku miterere yaho imyanda iva naho bayijyana; naho amafranga y’umutekano yo agashyirwaho n’akarere kandi agatangwa nk’insimburamubyizi kuko buri wese asabwa kurara irondo mu rwego rwo kwicungira umutekano.
Tubibutse ko amafranga asabwa kuli buri muturage mu gihe cy’ukwezi ari Isuku: 2.000f, Umutekano: 2.000f uretse ko hari na za Mutuelle n’ibindi……. Banyarwanda banyarwandakazi, ‘’ntawe uburana n’umuhamba’’, ntawe ugishidikanya ko abanyarwanda bamaze gutagangara bitewe ahanini n’ikinyoma cyakwiriye hose mu buyobozi bw’iki gihugu akaba ari kimwe gitera imvano yo kwaka abaturage imisoro y’ikirenga ijyanwa mu bikorwa by’umwijima biba byahawe umugisha ku nyungu za Leta ya FPR-KAGAME.
Mugire amahoro.
Byanditswe kuwa 18/02/2016, na :
A.BEN NTUYENABO, KIGALI-RWANDA
A.BEN NTUYENABO, KIGALI-RWANDA
Source: Amakuruki.com


c: text/html

text:
ven.
11
mars
2011
1. Ibishuko 3 Yezu yahuye nabyo dusanga mu Ivanjili y’Icyumweru cya I cy’igisibo, arabitsinda asubiza Sekibi akoresheje inshuro eshatu na We Ijambo ry’Imana: «Haranditswe ngo ‘Umuntu ntatungwa n’umugati gusa, ahubwo atungwa n’ijambo ryose rivuye mu kanwa k’lmana.’»; «Biranditswe kandi ngo ‘Ntuzagerageze Nyagasani Imana yawe.’»; «handitswe ngo ‘Uzaramye Nyagasani Imana yawe, ube ari We uzakorera wenyine.’»
Yezu arajyanwa na Sekibi mu butayu bikaba ari ukugaragaza uburyo ukwemera k’umuryango w’Imana kwari kugeze habi ariko nanone ugutsinda ibi bishuko bikaba bigaragaza ko umuryango w’Imana udashobora na rimwe guhungabanywa igihe cyose ushingiye byose ku Ijambo no kumateka y’Imana.
2. Ibizazane bibaho ari byinshi, ibishuko bishobora kwibasira umuntu ndetse akagera ubwo yakeka ko sekibi yamwigaruriye, ariko guhora umuntu yibuka ko Iyamuhanze itigera na rimwe imurenza imboni, bimutera imbaraga maze nka Yezu watsinze icyago, agatsinda icyaha n’urupfu akaba yagira ati: «Igirayo Sekibi, kuko handitswe ngo ‘Uzaramye Nyagasani Imana yawe, ube ari We uzakorera wenyine.’»
Sekibi arashyira imbere ya Yezu ibintu bitatu buri wese ashobora kugiriramo igishuko:
- igishuko cya mbere ni igishuko cy’umugati, ni igishuko cy’inda ishobora gutuma duhemuka maze aho twambariye inkindi tukaba twahambarira ibicocero: «Niba uri Umwana w’Imana, tegeka aya mabuye ahinduke imigati.» Nibyo koko Yezu yahuye n’inzara, We ubwe yarashonje ndetse abona n’abantu bari bashonje arabagaburira abamara inzara, ariko Yezu ntiyifuza ko abantu bamukurikira kubera ibyo. Iby’isi birashakwa ndetse umuntu akaba yanagira na byinshi, ariko na none iby’isi bishobora kuyoyoka ako kanya. Niyo mpamvu Yezu abwira Sekibi ati: «Haranditswe ngo ‘Umuntu ntatungwa n’umugati gusa, ahubwo atungwa n’ijambo ryose rivuye mu kanwa k’Imana.’» Utarundarunda hamwe n’Imana aranyanyagiza, utwarwa umutima n’ibintu akibagirwa Buntu ubigaba, aba yibagirwa ko kuri iyi si tuyiriho turi abagenzi. Gushaka ibintu ni byiza, kubigira nabyo ni agahebuzo kuko bidufasha, ariko tujye twirinda kuba abagaragu babyo.
- igishuko cya kabiri ni ikijyanye no kugerageza Imana ndetse no gushaka kwereka abantu ko uri igihangange: «Niba uri Umwana w’Imana ijugunye hasi; kuko handitswe ngo ‘Izategeka abamalayika bayo kuzagusama, kugira ngo udasitara ku ibuye.’» Yezu aratsinda iki gishuko, yerekana ko kwemera Imana atari ugupfa kwemera ibibonetse byose, ndetse no kwitwa Umwana w’Imana ntibimuha uburenganzira bwo kwikorera ibyo ashaka ngo aha Imana irahari. Yezu arifuza ko ukwemera kwacu kwaba ukwemera gukuze, ukwemera guhamye, ukwemera kutari ukwa njya iyo bijya kandi kudapfa guhungabanywa n’imiyaga aho yaba iturutse hose. Arifuza kandi ko twakorera Imana mu rukundo n’icyubahiro aho kugira ngo ibe igikoresho cyacu, tuyikoresha dushaka icyubahiro cyacu bwite cyangwa twishakira umugati.
- Igishuko cya gatatu ari nacyo gikaze mu kukigobotora, ni igishuko cy’ubukungu no gukomera, ni igishuko cyo kumva ko bose bagomba kungaragira kuko niyumvamo ubumana: Umushukanyi yongera kujyana Yezu ku musozi muremure, amwereka ingoma zose z’isi n’ubukire bwazo, nuko aramubwira ati «Ibyo byose nzabikugabira, numpfukamira ukandamya.» Iki gishuko gishobora kudutsinda mu buryo bunyuranye, dushobora kukigwamo twumva ko mubo tubana ari twe dufite igitekerezo ko abandi nta kindi bashobora gukora uretse gukurikira ugushaka kwacu. Ni igishuko gishobora gutuma dusuzugura abandi, tukumva ko bo nta gaciro bafite. Yezu arifuza ko twakwirinda kwitwara nk’abantu bashaka ko abandi babaramya, niyo mpamvu agira ati: «handitswe ngo ‘Uzaramye Nyagasani Imana yawe, ube ari We uzakorera wenyine.’»Twese kuri iyi si turi abasangirarugendo, duharanire ahubwo kubahana no gufashanya muri byose.
3. Yezu aratsindisha ibishuko Ijambo ry’Imana, akaba ashaka kutugaragariza ko n’umukristu wese aho ava akagera ndetse n’umuntu wese wugarijwe n’ibishuko by’amoko yose, azabonera imbaraga mu Ijambo ry’Imana. Yezu aratwereka ko ibishuko biriho, ariko ko sekibi adafite ijambo rya nyuma. Kumenya uwo twemeye kandi tukamwizera, ni ikiraro kizatwambutsa igihe tuzaba tugeze aho rukomeye.

robotstxt: allowed

filter: keep


text:
mer.
22
déc.
2010
Umuhango w’itangwa ry’ubusaserdoti wabereye muri Paruwasi ya Kiziguro, Diyosezi ya Byumba, ku wa gatandatu tariki ya 18 Ukuboza 2010. Iyo mihango yari yitabiriwe n’Umushumba wa Diyosezi ya Byumba, Umukuru w’Umuryango w’Abamisiyoneri b’Umutima Mutagatifu wa Yezu na Mariya, Igisonga cye, Abapadri, n’abandi bihayimana.
Mu nyigisho ye, Myr Serviliyani NZAKAMWITA wayoboye imihango yibukije ugiye guhabwa ubusaserdoti inshingano ahabwa. Umusaserdoti akomoka mu muryango w’abakristu, niyo mpamvu bakwiye kumushyigikira igihe cyose. Ashinzwe gutura igitambo cy’Ukaristiya, gutagatifu imbaga no kuyiyobora. Ashinzwe kwegereza abantu Imana. Kumvira Umwepiskopi cyangwa se umukuru w’umuryango, ni indi nshingano y’umusaserdoti uvuka mu muryango w’Imana kandi akaba abereyeho uwo muryango.
Mu ijambo umusaserdoti mushya yagejeje ku bari baje kumushyigikira mu gitambo cya Misa, yagize ati: “Nyagasani namwitura iki mu byiza byose yangiriye?” Umusaserdoti mushya rero yashimiye Imana ubuntu yamugiriye kuba yaramutoreye akaba umusaserdoti. Ku bwa Padri Jules NIKUZE, si uko ari intungane kurusha abandi, ahubwo ni impuhwe z’Imana. Ijambo rye ryibanze kandi kugushimira abantu bagize uruhare mu itegurwa ry’umunsi w’ubusaserdoti bwe. Yahereye ku babyeyi be bamureze kuva akiri muto bakamutoza gukunda Imana. Abo babyeyi nubwo batabarutse, ntashidikanya ko bamuhora iruhande.
Yashimiye abakuru b’Umuryango w’Abamisiyoneri b’Umutima mutagatifu wa Yezu na Mariya hamwe n’abarezi bose bamuteguye mu gihe cy’imyaka umunani. Yashiiye Umwepiskopi wamuhaye Isakramentu ry’ubusaserdoti akaba yaranabaye muri paruwasi ya Janja avukamo imyaka 12.
Mu gusoza ijambo rye, umusaserdoti yarangije asaba abakristu kumusabira kugira ngo azakomeze ubutumwa yatorewe kugeza ku ndunduro y’ubuzima bwe.


text:
Ibyo ni bimwe mu bikubiye mu butumwa yagejeje ku banyarwanda mu muhango wo gusoza icyiciro cya gatatu cy’Intagamburuzwa, Itorero ry’abanyeshuri bahagarariye abandi mu Mashuri Makuru na Kaminuza mu Rwanda.
Mu mpanuro ze, Perezida Kagame yihanangirije abanyarwanda ku gupfukirana ibitekerezo byabo, anababwira ko bashobora kwitirirwa ibitekerezo bibi, bisenya biba byagaragajwe n’abanzi b’u Rwanda, aboneraho no kubibutsa ko hari itandukaniro ku watekereje agakora n’uwatekereje akaryumaho.
Ati “Hari ikinyuranyo kinini cyane rero, hagati yo kugira imbaraga, kugira ibitekerezo byiza, ukicecekera no kugira imbaraga, ukagira ibitekerezo byiza ukabishyira mu bikorwa. Ibyo washyize mu bikorwa ni byo bitanga umusaruro, ibindi byabaye imfabusa.”
Yakomeje avuga ko izo mfabusa nta mwanya zifite mu Rwanda, bityo abateye batyo bagomba guhindura imitekerereze n’imibereho, ati “Ntabwo twifuza kuba igihugu rero cy’abantu b’imfabusa cyangwa bakora ibintu by’imfabusa… si nifuza ko mwajya mu mfabusa, nta mwanya w’imfabusa dufite mu gihugu cyacu, mugire icyo mukora [Do one thing or another; do something].”
Abanyarwanda bafite icyita rusange
Mu gushishikariza buri munyarwanda kugira icyo akora agamije guteza imbere igihugu cye, yagize ati “Gira icyo ukora icyo ari cyo cyose wifuza. Ni cyo tubifuriza, gutekereza neza, kugira icyo ukora gitandukanye n’icy’undi, turatandukanye, rero hari n’aho bigera tugatekereza bitandukanye.”
Icyakora ngo ibyo ntibikuraho na kimwe mu byo u Rwanda rwahisemo (Ubumwe, gukorera mu mucyo no kureba kure) cyane ko gukorera hamwe bitavuze gutekereza kimwe, ariko kandi ngo Abanyarwanda bafite icyita rusange ari bwo bwa bumwe.
Perezida Kagame ati “Oya, bahujwe n’ibintu bitandukanye ariko kubera intego imwe, intego yacu y’u Rwanda ni amajyambere, kuba igihugu buri wese yishimira uhereye no kuri ba nyiracyo. Ibyo ntibivuze ko tuzatekereza kimwe, ntibivuze ko buri wese ameze nk’undi, ariko hari icyo duhuriraho, hari icyita rusange [Common Denominator].”
Urubyiruko rwasabwe guhangana n’abasebereza u Rwanda ku mbuga nkoranyambaga
Perezida Kagame yabwiye urwo rubyiruko ko iyo umuntu atavuze cyangwa ngo yandike, uwabitinyutse akabikora, ibye bihabwa agaciro ndetse bikanitirirwa abatavuze kabone n’ubwo byaba ari amanjwe.
Umukuru w’Igihugu yabanje gusobanurira urwo rubyiruko uburyo rushyize hamwe rugahuza amaboko nta wapfa kurumeneramo ngo adindize u Rwanda mu ntego yarwo y’iterambere.
Ati “Murebe uko mungana hano, ntabwo muri bake n’ubwo igihugu gifite abanyarwanda benshi cyane kurusha abicaye hano, ariko n’abari hano ntabwo ari bake. Ariko mpereye kuri mwe muri hano, ingufu ziri hano muri iki cyumba ni nyinshi cyane,[…] Ingufu mvuga ntabwo ari za zindi zo guterura, na zo ni nyinshi, ndavuga ingufu z’ibitekerezo. Ndavuga ingufu z’ibikorwa bihereye ku bitekerezo biri muri iki cyumba.”
Icyakora kandi ngo n’ubwo izo ngufu ari nyinshi cyane, “iyo utazubatse neza, ushobora kuzihindura ubusa, cyangwa bake bakazihindura ubusa.”
Perezida Kagame yakomeje agira ati “Ubahagarariye kare yigeze kuvuga ikintu cya social media (imbuga nkoranyambaga), umuntu ashobora kuba umwe gusa cyangwa babiri muri mwe, bagakoresha ikoranabuhanga risigaye ririho, bigasa nk’aho abavugira mwese, kandi atari byo, cyangwa se akarwanya ibyo mutekereza, mukora, mushaka mwese, ku buryo bigaragara nk’aho koko ari we watsinze. Uzi aho bituruka? Ni ukuvuga ngo yakoresheje uburyo bumwe buri wese muri mwe ashoboye gukoresha, ariko we yabikoresheje mwe ntimwabikoresheje.”
Yakomeje agira ati “Ni ukuvuga ngo abantu babiri batatu hano iyo bashiritse ubute cyangwa iyo bafite umugambi wo kwandika bakawuzuza cyangwa bakawunoza, kubera ko yashiritse ubute akandika, abandi bakagira ubute, bakiryamira bakisinzirira, uwanditse, igitekerezo cye ni cyo cyumvikana, ni cyo kigaragara, ni cyo abantu bazatega amatwi, ni cyo bazumva ko ari cyo, cyitirirwe na wa wundi utanditse kandi batekereza mu buryo butandukanye.”
Yakomeje avuga ko abafite ubute bwo kwandika “ibyabo ntaho bizajya, ntabwo bizumvikana. Abazabona bya bindi bya babiri bya batatu, bazabona ko ari cyo gitekerezo kizima, bazabona ko ari cyo gihagarariye na ba bandi basinziriye batanditse, icyo gitekerezo ni cyo kizimakazwa. Murabyumva? Murabizi kandi Social media (imbuga nkoranyambaga) ni ko ikora.”
Gukoresha imbuga nkoranyambaga ndetse n’ikoranabuhanga muri rusange, ni umwe mu mihigo Intagamburuzwa z’icyiciro cya gatatu zahigiye imbere ya Perezida wa Repubulika Paul Kagame.
Ndayisaba Eustache wari uzihagarariye yagize ati “Duhize kurinda umutekano n’ubusugire by’igihugu, turwanya iterabwoba, ubuhezanguni n’abagambanira igihugu aho bava bakagera, cyane cyane tunyomoza abasebya igihugu cyacu twifashishije ikoranabuhanga.”
Amafoto: Village Urugwiro


text:
Urwenya: Fred na Sekuru
Fred na Sekuru
Fred ni umuntu ukunda kuryama cyane. Rimwe Sekuru ubyara Se yazindukiye ku rugi rwa Fred mu rukerera,arakomanga cyane ati”Byuka byuka Fred”
Fred: Sinshaka kubyuka rwose
Sekuru: Eeeeh kuki udashaka kubyuka? Byuka ujye ku
rusengero!
Fred: Sinshaka kujyayo
Sekuru: mbwira impamvu utabishaka?
Fred: Impamvu eshatu zibimbuza iya mbere Biramvuna,iya kabiri
ntabwo abantu bankunda,iya gatatu Ndabyanga.
Sekuru: Byuka warakuze bihagije ndaguha impamvu eshatu zikwemezako ugomba kujya ku
rusengero.Iya mbere kujyayo ni inshingano zawe,iya kabiri wibukeko ufite imyaka 40,iya
gatatu wibukeko uri na Pasiteri.Cyo byuka nturi umwana we kubatwa n’ibitotsi.
Shyiraho Igitekerezo!
Subscribe to: Post Comments (Atom)


text:
Nuko bakuraho igitare. Yesu arararama aravuga ati “Data, ndagushimye kuko unyumvise.Ubwanjye nari nzi yuko unyumva iteka, ariko mbivugiye ku bw’abantu bangose, ngo bizere yuko ari wowe wantumye.” Yohana 11:41-42
Yesu Kristo nyuma yuko ashimiye Imana hari icyo yakoze: yahamagaye Lazaro n’ijwi rirenga ati” Lazaro sohoka” umugabo wari umaze iminsi ine ashyinguwe arasohoka ava mu gituro ari muzima!
Iki ni kimwe mu bitangaza Yesu Kristo yakoze bikomeye. Lazaro yari yarapfuye azurwa nyuma y’iminsi ine yose ari mu mva. Ndatekereza ko urupfu ari ikibazo gikomeye kandi ruteye ubwoba kuruta uko waba ufite ikibazo kijyanye n’ubutunzi, uburwayi, ibibazo mu kazi n’ibindi. Ibanga ryo kuva muri ibi bintu bigoranye, Yesu atwereka ni ukuvuga ngo “Data ndagushimiye”, ahubwo ikibazo gisigaye ni ukwibaza ni kangahe twibuka gushimira Imana mu bihe bikomeye? Niba gushimira bishobora kuzura uwapfuye kuki tutabikora ngo duhore turi abatsinzi? Erega Yesu nawe rubanda bari bategereje kureba uko ari bubyitwaremo ariko amaze kuvuga ati” Data ndagushimiye” ibitangaza byarakoretse.
Abantu benshi aho gushimira usanga baganya, bitotomba, ibi ntakindi bimara uretse guha imbaraga ikibazo kikarushaho kukuremera mu gihe gushimira ari umuco unezeza Imana kuko ugaragaza ukwizera ufite muri wowe. Ntawavuga ko dushimira Imana ibibazo dufite ahubwo tugomba kuyishimira kuko ariyo gisubizo cyacu, tunayishimira imigisha yayo yaduhaye. Umva uko Pawulo yandikiye Abefeso 1:3:” Imana y’Umwami wacu Yesu Kristo, ari yo na Se ishimwe, kuko yaduhereye muri Kristo imigisha yose y’umwuka yo mu ijuru.” Hari umugisha waherewe muri Kristo Yesu.
Hari n’abanga gushimira Imana bavuga ngo nta kintu bafite cyangwa bafite duke, hari nabatabona ibyo Imana yabakoreye ngo babe bayishimira ariko burya ibanga ryo kugera kuri byinshi ni ukubanza kunyurwa n’ibyo’ufite kandi ukabishimira Imana.
Ujye uhora wibuka igitangaza Yesu Kristo yakoze ubwo yashimiragaImana imigati 5 n’amafi 2 gusa kandi afite abantu barenga 5000 bagombaga kurya, none byagenze gute? Yarashimiye gusa Imana irabitubura. None se urumva wowe byagenda gute uramutse ufashe icyemezo cyo gushimira ku byo Imana yaguhaye cyangwa yagukoreye? Mbega ukuntu yabitubura! Ndetse yarushaho kugukorera ibyiza byinshi.
Uko urushaho gushimira Imana niko birushaho kuyinezeza kandi iyo ikunezerewe nayo irakunezeza! Tangira rero ujye ushimira Imana yawe nayo izakugirira neza.


text:
sam.
16
avril
2011
ISOMO RYA MBERE
Igitabo cy’Intangiriro (Intg 1,1-31 ; 2, 1- 2)
1,1Mu ntangiriro Imana yaremye ijuru n’isi. 2Isi yari ikivangavange kitagira ishusho kandi iriho ubusa. Umwijima wari ubundikiye inyanja y’amazi, n’umwuka w’Imana wahuhiraga hejuru yayo.
3Imana iravuga iti «Nihabeho urumuri!», Urumuri rubaho. 4Imana ibona ko urumuri ari rwiza, nuko itandukanya urumuri n’umwijima. 5Urumuri irwita amanywa, umwijima iwita ijoro. Burira buracya, uba umunsi wa mbere. 6Imana iravuga iti «Nihabeho ikirere hagati y’amazi, gitandukanye amazi n’ayandi mazi!» 7Imana ihanga ikirere, maze itandukanya amazi ari munsi y’ikirere n’amazi ari hejuru y’ikirere. Biba bityo. 8Ikirere Imana icyita ijuru. Burira buracya, uba umunsi wa kabiri. 9Imana iravuga iti «Amazi ari munsi y’ijuru nateranire hamwe, maze ahumutse hagaragare!» Biba bityo. 10Ahumutse Imana ihita ubutaka, ibidendezi by’amazi ibyita inyanja. Imana ibona ari byiza.
11Imana iravuga iti «Ubutaka nibumere ubwatsi butoshye, n’ibyatsi bifite imbuto zibyara ibindi, n’ibiti byeraho imbuto zifitemo umurama, bikurikije ubwoko bwa buri giti!» Biba bityo. 12Ubutaka bumera ubwatsi butoshye, n’ibyatsi bifite imbuto zibyara ibindi, n’ibiti byeraho imbuto zifitemo umurama, bikurikije ubwoko bwa buri giti. Imana ibona ari byiza. 13Burira buracya, uba umunsi wa gatatu.
14Imana iravuga iti «Nihabeho ibinyarumuri mu kirere cy’ijuru bitandukanye amanywa n’ijoro, bibe ibimenyetso biranga ibihe by’amakoraniro, bijye kandi biranga iminsi n’imyaka; 15byakire mu kirere cy’ijuru, kugira ngo bimurikire isi!» Biba bityo. 16Nuko Imana ihanga ibinyarumuri binini bibiri: ikinyarumuri kinini kugira ngo kigenge amanywa, n’ikinyarumuri gito ngo kigenge ijoro; ihanga n’inyenyeri. 17Imana ibishyira mu kirere cy’ijuru, kugira ngo bimurikire isi, 18no kugira ngo bigenge amanywa n’ijoro, bitandukanye urumuri n’umwijima. Imana ibona ari byiza. 19Burira buracya, uba umunsi wa kane.
20Imana iravuga iti «Amazi najagatemo utunyamaswa tuzima, n’ibiguruka biguruke hejuru y’isi, munsi y’ikirere cy’ijuru!» 21Imana irema ibikoko nyamunini by’inyanja, n’ibyinyagambura by’amoko yose byuzura amazi, irema n’ibiguruka byose bya buri bwoko. Imana ibona ari byiza. 22Imana ibiha umugisha ivuga iti «Nimwororoke mugwire, mwuzure amazi y’inyanja, n’ibiguruka bigwire ku isi!» 23Burira buracya, uba umunsi wa gatanu.
24Imana iravuga iti «Ubutaka nibubyare inyamaswa nzima zikurikije amoko yazo: izishobora gutungwa, izikururuka hasi, izo mu ishyamba, zose zikurikije amoko yazo!» Biba bityo. 25Imana ihanga inyamaswa z’ishyamba, n’izishobora gutungwa zikurikije ubwoko bwazo, n’intondagizi zose zikurikije ubwoko bwazo.Imana ibona ari byiza.
26Imana iravuga iti «Noneho duhange Muntu mu ishusho ryacu, mu misusire yacu, maze ategeke ifi zo mu nyanja, ibiguruka byo mu kirere, inyamaswa zitungwa n’izo mu ishyamba, n’intondagizi zose!» 27Nuko Imana irema Muntu mu ishusho ryayo, imurema mu ishusho ry’Imana; ibarema ari umugabo n’umugore. 28Imana ibaha umugisha, irababwira iti «Nimwororoke mugwire, mukwire isi yose, muyitegeke. Mugenge ifi zo mu nyanja n’ibiguruka byo mu kirere, n’ikizima cyose kikurura ku butaka!»
29Imana iravuga, iti «Dore mbahaye icyatsi cyose cyera imbuto ku isi hose, n’igiti cyose cyeraho imbuto zifitemo umurama ; bizaba ibiryo byanyu. 30Inyamaswa zose zo mu gasozi, ibiguruka byose byo mu kirere, icyikurura hasi cyose, icyifitemo ubuzima cyose, mbihaye ibimera bitohagiye ngo birishe!» Nuko biba bityo. 31Imana ireba ibyo yari imaze gukora byose isanga ari byiza rwose. Burira buracya, uba umunsi wa gatandatu.
2,1Ijuru n’isi n’ibirimo byose byashojwe bityo.2Ku munsi wa karindwi Imana isoza umurimo yakoraga, nuko kuri uwo munsi wa karindwi iruhuka umurimo yari imaze gukora.
ZABURI (Zab 104(103), 1-2a, 5-6, 10.12, 13-14b, 24.35c)
Inyik/ Nyagasani, wohereza umwuka wawe bikaremwa,
maze imisusire y’isi ukayihindura mishya.
Mutima wanjye, singiza Uhoraho!
Uhoraho, Mana yanjye, uri igihangange rwose!
Wisesuyeho icyubahiro n’ububengerane,
wambaye urumuri nk’igishura.
Isi wayiteretse mu kibanza cyayo,
Ntizigera na rimwe ihungabana.
Wayisesuyeho inyanja nk’umwambaro,
amazi yayo agomererwa hejuru y’imisozi.
Uvubukisha amasoko y’amazi mu myoma,
agatemba hagati y’imisozi.
Hafi yayo inyoni zo mu kirere zihubaka ibyari,
zikaririmba zibereye mu mashami.
Imisozi uyivomerera uri hejuru iyo,
isi ukayihaza imbuto z’ibikorwa byawe.
Umeza ubwatsi bw’amatungo,
n’imyaka muntu ahinga.
Uhoraho, mbega ngo ibikorwa byawe biraba byinshi!
Byose wabikoranye ubwitonzi,
isi yuzuye ibiremwa byawe!
Mutima wanjye, singiza Uhoraho!
ISOMO RYA KABIRI
Igitabo cy’Intangiriro (Intg 22, 1-13.15-18)
Muri iyo minsi 1Imana igerageza Abrahamu, iramubwira iti «Abrahamu!» Arayisubiza ati «Ndi hano.» 2Imana iti «Fata umwana wawe, umwana wawe w’ikinege ukunda, Izaki; ujye mu karere ka Moriya. Nuhagera uzamutambeho igitambo gitwikwa, ku musozi nzakwereka.» 3Abrahamu arazinduka, yasa inkwi z’igitambo gitwikwa; ategura indogobe ye, nuko aragenda hamwe n’abagaragu be babiri na Izaki umwana we w’umuhungu, berekeza mu karere Imana yari yamubwiye. 4Ku munsi wa gatatu Abrahamu yubura amaso, aho hantu ahabonera kure, 5Maze abwira abagaragu be ati «Nimugume hano n’iyi ndogobe; jye n’umwana turabanza tugende tujye gusenga, hanyuma turahindukira tubasange.»
6Abrahamu yenda inkwi z’igitambo gitwikwa azikorera umuhungu we Izaki; ajyana urujyo rurimo amakara yaka, n’icyuma, Nuko bombi barajyanirana. 7Izaki abwira se Abrahamu ati «Dawe!» Undi ati «Ni ibiki mwana wanjye!» Izaki ati «Ko mbona umuriro n’inkwi, intama yo gutamba iri hehe?» 8Abrahamu aramusubiza ati «Imana iri burebe aho yibonera intama yo gutamba, mwana wanjye!» Nuko bombi barakomeza barajyanirana.
9Bageze aho Imana yari yaramweretse, Abrahamu ahubaka urutambiro arugerekaho inkwi, aboha umwana we Izaki amushyira kuri urwo rutambiro hejuru y’inkwi. 10Nuko Abrahamu abangura ukuboko, afata icyuma ngo atambe umwana we. 11Ubwo Malayika w’Uhoraho amuhamagarira mu ijuru ati «Abrahamu! Abrahamu!» Undi ati “Ndi hano.” 12Malayika w’Uhoraho ati «Ntukoze ukuboko kuri uwo mwana! Ntugire icyo umutwara kuko ubu ngubu menye ko wubaha Imana, ukaba utanyimye umwana wawe w’ikinege.» 13Abrahamu ngo yubure amaso, abona inyuma ye imfizi y’intama; amahembe yayo yari yafatiwe mu gihuru. Abrahamu aragenda arayifata, ayituraho igitambo gitwikwa mu kigwi cy’umwana we.
15Malayika w’Uhoraho ahamagarira Abrahamu mu ijuru ubwa kabiri, 16aramubwira ati “Ndahiye mu izina ryanjye – uwo ni Uhoraho ubivuze – ubwo wangenjereje utyo ntunyime umwana wawe w’ikinege, 17nzaguha umugisha; abazagukomokaho nzabaha kororoka nk’inyenyeri zo mu kirere, n’umusenyi wo ku nkombe y’inyanja, maze bazigarurire amarembo y’abanzi babo, 18 Kandi urubyaro rwawe, ni rwo amahanga yose y’isi azifurizanyamo umugisha, kuko wumviye ijambo ryanjye.”
ZABURI (Zab 16 (15), 5.8, 9-10, 1b.11)
Inyik/ Mana yanjye, unyiragirire kuko ari wowe buhungiro bwanjye.
Uhoraho, wowe munani wanjye n’umugabane wanjye,
uko nzamera ni wowe ukuzi.
Uhoraho mpora muzirikana ubudahwema,
ubwo andi iruhande sinteze guhungabana.
Ni cyo gituma umutima wanjye unezerewe,
amagara yanjye akamererwa neza,
n’umubiri wanjye ukadendeza mu ituze,
kuko utazantererana ngo mpere ikuzimu,
kandi ukaba utazemera ko umuyoboke wawe agupfana.
Mana yanjye, ni wowe buhungiro bwanjye,
uzamenyesha inzira y’ubugingo.
Hafi yawe ni ho haba umunezero usendereye,
iburyo bwawe hakaba umudabagiro udashira.
ISOMO RYA GATATU
Iyimukamisiri (Iyim 14, 15-31; 15, 1a)
Abayisraheli babonye Abanyamisiri babakurikiranye, bagira ubwoba cyane baganyira Uhoraho. 14,15Uhoraho abwira Musa ati «Igituma ukabya kuntakambira ni iki ? Bwira Abayisraheli bashyire nzira. 16Naho wowe ngaho bangura inkoni yawe, urambure ukuboko ukwerekeza ku nyanja uyicemo icyambu, maze Abayisraheli bagende ku maguru mu ngeri y’inyanja humutse. 17Naho jyewe ngiye gutera umutima w’Abanyamisiri kunangira, kugira ngo bayishokemo babakurikiye, maze ngaragaze ikuzo ryanjye nkorera ishyano Farawo n’ingabo ze zose, n’amagare ye n’abanyamafarasi be. 18Abanyamisiri bazamenya ko ari jyewe Uhoraho, nimara kugaragaza ikuzo ryanjye nkorera ishyano Farawo n’amagare ye n’abanyamafarasi be.»
19Umumalayika w’Imana wari urangaje imbere y’ingabo z’Abayisraheli, aragenda maze noneho ajya inyuma yabo; na ya nkingi y’ agacu yabahoraga imbere, irimuka ihagarara inyuma yabo, 20ijya hagati y’ingando y’Abanyamisiri n’ingando y’Abayisraheli. Haba ka gacu kamurika, ariko haba n’umwijima mwinshi, bituma ingamba zombi zidashyikirana ijora ryose.
21Musa arambura ukuboko kwe akwerekeza ku nyanja, maze muri iryo joro ryose Uhoraho atsurisha inyanja umuyaga w’inkubi uturuka mu burasirazuba. Inyanja irakama; amazi yayo yigabanyamo kabiri, 22ku buryo Abayisraheli bagendaga ku maguru mu ngeri y’inyanja, naho amazi yemaraye nk’inkike iburyo n’ibumoso bwabo. 23Nuko Abanyamisiri babirukaho, amafarasi yose ya Farawo hamwe n’amagare ye n’abanyamafarasi be, bashoka mu nyanja nyirizina babakurikiye.
24Ngo bigere mu museke, Uhoraho arebera ingabo z’Abanyamisiri muri ya nkingi y’umuriro n’agacu, maze atera impagarara mu ngabo z’Abanyamisiri; 25abuza ibiziga by’amagare yabo kugenda, kuyatwara bikabagora. Ubwo Abanyamisiri barabwirana bati «Nimuze duhunge Abayisraheli, kuko Uhoraho arwana mu kigwi cyabo yibasiye Misiri!» 26Nuko Uhoraho abwira Musa ati «Rambura ukuboko kwawe werekeza ku nyanja, kugira ngo amazi agaruke yibumbire hejuru y’Abanyamisiri, hejuru y’amagare yabo n’abanyamafarasi babo!» 27Musa rero arambura ukuboko kwe akwerekeza ku nyanja; maze izuba rigiye kurasa, amazi agaruka mu mwanya yari asanzwemo. Abanyamisiri bakubana bayahunga, ariko Uhoraho yararika Abanyamisiri mu ngeri y’inyanja. 28Amazi asubiranye atwikira amagare n’abanyamafarasi, n’izindi ngabo zose za Farawo zari zashotse mu nyanja zikurikiranye Abayisraheli; ntihagira n’umwe ucika ku icumu. 29Nyamara Abayisraheli bo bari binyuriye mu nyanja nyirizina humutse, amazi yemaraye nk’inkike iburyo n’ibumoso bwabo.
30Nuko uwo munsi Uhoraho akiza Abayisraheli igitero cy’Abanyamisiri; maze Abayisraheli babona ku nkombe y’inyanja Abanyamisiri babaye imirambo. 31Abayisraheli babona ukuntu Uhorano yatsembesheje Abanyamisiri ububasha bukomeye; maze imbaga yose itangira gutinya Uhoraho, yemera Uhoraho na Musa umugaragu we. 15,laNuko Musa Abayisraheli baririmbira Uhoraho iyi ndirimbo, bavuga bati:
Inyik/ Ndaririmba Uhoraho kuko yisesuyeho ikuzo,
ifarasi n’uyirwaniraho yabiroshye mu nyanja!
Uhoraho ni we mbaraga zanjye, ni we ndirimba.
Ni we wankijije!
Ni we Mana yanjye reka musingize,
ni we Imana ya data reka mushimagize.
Uhoraho ni intwari ku rugamba, izina rye ni Uhoraho!
Amagare ya Farawo hamwe n’ingabo ze yabiroshye mu nyanja,
Abanyamafarasi be b’imena, bamirwa n’Inyanja y’Urufunzo.
Ibizenga by’ikuzimu birabatwikira,
barigita mu mazi ikuzimu boshye ibuye!
Uhoraho, indyo yawe irangwa n’ububasha,
indyo yawe, Uhoraho, yajanjaguye umwanzi.
Wabyukije umuyaga wawe maze inyanja irabatwikira.
Uhoraho, mbese ni iyihe mana yahwana nawe ?
Ni iyihe ihwanye nawe, wowe urabagirana ubutungane ?
Ugatera ubwoba mu byo ukora bitangaje?
Ugakora ibintu bihebuje ?
Abawe uzabijyanira,
maze ubatuze ku musozi wagize ubukonde bwawe,
ahantu wigiriye ikibanza cyawe, Uhoraho,
mu Ngoro wiyubakiye n’amaboko yawe, Nyagasani.
Cyangwa iyi Zaburi ikunkira :
ZABURI (Zab 136 (135), 1.11-12, 13-15, 16.21-22, 23-24.26)
Inyik/ Kuko urukundo rwe ruhoraho iteka !
Nimushimire Uhoraho kuko ari umugwaneza. Inyik/
Yavanye Abayisraheli mn Misiri, Inyik/
abigiranye ububasha n’ukuboko kwe kureze. Inyik/
Ni we wasatuyemo kabiri inyanja y’Urufunzo, Inyik/
maze ayinyuzamo Abayisraheli, Inyik/
ayirohamo Farawo n’ingabo ze. Inyik/
Ni we wayoboye umuryango we mu butayu, Inyik/
kugira ngo abahe igihugu ho umunani, Inyik/
umunani yageneye Israheli umuyoboke we. Inyik/
Ni we watwibutse igihe twari ducishijwe bugufi, Inyik /
maze atugobotora abanzi bacu. Inyik /
Nimushimire Imana iganje mu ijuru ! Inyik /
ISOMO RYA KANE
Umuhanuzi Izayi (Iz 54, 5-14)
Nimwumve ijambo ry’Uhoraho ryabwiwe Yeruzalemu. 5Uwaguhanze ari we mugabo wawe, izina rye rikaba Uhoraho, Umugaba w’ingabo ; uwagucunguye, Nyir’ubutagatifu wa Israheli, yitwa Imana y’isi yose ! 6Mugore w’intabwa kandi ushavuye, Uhoraho aguhamagaye agira ati «Umugore wo mu busore bwanjye se yasendwa ?» Iyo ni Imana yawe ibivuze. 7Nabaye ngutaye akanya gato, ariko kubera impuhwe nguhoranira ngiye kugucyura. 8Mu burakari bwinshi nagize naguhishe uruhanga rwanjye akanya gato, ariko mu rukundo ruzira iherezo ngufitiye ngiye kukugaragariza impuhwe zanjye, uwo ni Uhoraho, uwagucunguye ubivuze. 9Bizamera nko mu gihe cya Nowa, ubwo ndahiye ko amazi atazongera kurengera ku isi ; nko muri icyo gihe cya Nowa, ni na ko narahiye ko ntazongera kukurakarira, no kutazasubira kukwirukana ukundi.
10N’iyo imisozi yava mu myanya yayo ndetse n’udusozi tugahungabana, urukundo rwanjye ntiruzavaho, n’isezerano ryanjye ry’amahoro ntirizahugana, uwo ni Uhoraho ubivuze, ukugaragariza impuhwe ze. 11Wagize ibyago, uhuhwa n’umuyaga ubura uguhumuriza, none dore amabuye yawe ngiye kuyakikizaho imitako, bityo nkubake ku masarabwayi abengerana. 12Inkuta zawe nzazubakisha amabuye atukura, inkike zawe nzizengurutseho amabuye y’agaciro gakomeye.
13Abahungu bawe bose bazaba abigishwa b’Uhoraho, kandi bazagira amahoro atagira uko angana. 14Uzashingira imizi ku butabera, ubwo ukize ugushikamira nta cyo uzatinya ; kuko ukize uwagukangaranyaga, akaba atazongera kukwegera.
ZABURI (Zab 30 (29), 3-4, 5-6ab, 6cd. 12, 13)
Inyik/ Ndakurata Uhoraho, kuko wampaye kwegura umutwe.
Uhoraho Mana yanjye, naragutakiye maze urankiza,
Uhoraho, wanzamuye ikuzimu,
maze ungarurira kure nenda gupfa.
Nimucurangire Uhoraho, mwebwe abayoboke be,
Mumwogeze muririmba ubutungane bwe ;
kuko uburakari bwe butamara akanya,
naho ubutoneshe bwe bugahoraho iteka.
Ijoro ryose riba amarira gusa,
ariko igitondo kigatangaza impundu z’ibyishimo.
Nuko amaganya yanjye uherako uyahindura imbyino,
ikigunira nari nambaye ugisimbuza imyenda y’ibirori.
Ni yo mpamvu umutima wanjye uzakuririmba ubudatuza,
Uhoraho Mana yanjye, nzagusingiza iteka ryose.
ISOMO RYA GATANU
Umuhanuzi Izayi (Iz 55,1-11)
1Yemwe abafite inyota nimugane ku mazi, n’iyo mwaba mudafite feza, nimuze rnwese ! Nimusabe ingano zo kurya ku buntu ; nimuze kandi munywe amata na divayi, nta feza nta n’ubwishyu! 2Kuki mwatagaguza feza yanyu ku biribwa bitari byo, n’imari yanyu mukayitanga ku bidashobora kubahaza ? Nimutege amatwi rero munyumve kandi murye ikiri cyiza ; muronkere ibyishimo byanyu mu biribwa biryohereye. 3Nimutege amatwi, nimunsange, mwumve maze muzabeho. Nzagirana namwe isezerano rizahoraho, nzabakomereze ibyiza nasezeranyije Dawudi. 4Dore nari naramugize umuhamya mu miryango yose, aba umutware n’umutegetsi w’amahanga. 5Nawe ihanga utazi uzarihamagara, n’ihanga ritigeze rikumenya rizakwirukira, ku mpamvu y’Uhoraho ari we Mana yawe, no kubera Nyir’ubutagatifu wa Israheli waguhaye ikuzo rye.
6Nimushakashake Uhoraho igihe agishobora kubonwa, nimumwiyambaze igihe akiri hafi. 7Umugome nareke inzira ye, n’umugiranabi areke ibitekerezo bye. Nagarukire Uhoraho uzamwereka impuhwe ze, ahindukirire Imana ikenutse ku mbabazi. 8Kandi ni koko, ibitekerezo byanyu si byo byanjye, n’inzira zanjye si zo zanyu, uwo ni Uhoraho ubivuze. 9Nk’uko ijuru ryisumbuye cyane ku isi, ni na ko inzira zanjye zisumbye kure izanyu, n’ibitekerezo byanjye bigasumba ibyanyu. 10Na none kandi nk’uko imvura n’urubura bimanuka ku ijuru, ntibisubireyo bitabobeje ubutaka, bitabumejejeho imyaka kandi ngo biyikuze, ngo bihe umubibyi imbuto n’ifunguro rimutunga, 11ni na ko ijambo risohotse mu munwa wanjye ritangarukaho amara masa, ritarangiie ugushaka kwanjye ngo risohoze icyo naritumye.
INDIRIMBO (Iz 12, 2, 4b-e, 5-6)
Inyik/ Muzavoma amazi ku masoko y’agakiza mwishimye.
Dore Imana Umukiza wanjye,
ndamwiringira kandi sinkigira ubwoba,
kuko imbaraga zanjye n’indirimbo yanjye ari Uhoraho,
ni we wambereye agakiza.
Nimushimire Uhoraho, murate izina rye,
nimwamamaze ibikorwa bye mu mahanga.
Nimubisubiremo muti «Izina rye ni ikirangirire.»
Nimuririmbe Uhoraho kuko yakoze ibintu by’agatangaza,
kandi mubyamamaze mu nsi hose.
Rangurura ijwi uvuze impundu wowe utuye i Siyoni,
kuko Nyir’ubutagatifu wa Israheli,
utuye iwawe rwagati, ari Igihangange.
ISOMO RYA GATANDATU
Umuhanuzi Baruki (Bar 3, 9-15.32-38 ; 4,1-4)
3,9Israheli, umva amategeko atanga ubuzima, tega amatwi kugira ngo umenye gushishoza. 10Bite se Israheli, ni kuki uba mu gihugu cy’abanzi, ukaba uriho usazira mu gihugu cy’amahanga? 11Dore warihumanyije wegera intumbi, none urabarirwa mu bajya ikuzimu. 12Wabitewe n’uko waciye ukubiri n’Isoko y’Ubuhanga ! 13Iyo uza gukurikiza inzira y’Imana, uba uriho mu mahoro adashira.
14Ngaho siganuza ahari ubushishozi, imbaraga n’ubumenyi, kugira ngo umenye ahari ukuramba n’ubugingo, n’aho urumuri rw’amaso n’amahoro biherereye. 15Ariko se ni nde wabonye aho ubuhanga butuye, akinjira mu bubiko bwabwo? 32Nyamara Nyir’ubumenyi bwose arabuzi, yarabucengeye abikesheje ubwenge bwe, we waremye isi ngo ibeho iteka ryose, akayikwizaho inyamaswa n’amatungo y’amoko yose, 33we wohereza urumuri maze rukagenda. Yaruhamagara rukamwumvira rudagadwa, 34inyenyeri zikamurikira mu myanya yazo zishimye; 35yazihamagara zikitaba zigira ziti «Turi hano», zinejejwe no kumurikira Uwaziremye. 36Uwo ni we Mana yacu, kandi nta n’undi wagereranywa na we ! 37Yaciye inzira zose ziganisha ku bumenyi, azereka Yakobo umugaragu we, na Israheli inkoramutima ye ; 38nuko bwigaragaza butyo ku isi, butura mu bantu.
4, 1Ubuhanga ni igitabo cy’amabwiriza y’Imana, bukaba n’Itegeko rizahoraho iteka. Ababwiziritseho bose bazaronka ubugingo, naho ababucaho bazapfe nabi. 2Yakobo, garuka ubwakire, ugendere mu nzira izakugeza ku mucyo, umurikiwe n’urumuri rwabwo. 3Wigira undi wegurira ikuzo ryawe, cyangwa ngo ibyiza warazwe ubigabize igihugu cy’abanyamahanga. 4Turahirwa twebwe Abayisraheli, kuko twahishuriwe igishimisha Imana !
ZABURI (Zab 19 (18), 8, 9, 10, 11)
Inyik/ Nyagasani, ni wowe ufite amagambo y’ubugingo bw’iteka.
Itegeko ry’Uhoraho ni indakemwa,
rikaramira umutima.
Amabwiriza y’Uhoraho ni amanyakuri,
abacisha make akabungura ubwenge.
Amateka y’Uhoraho araboneye,
akanezereza umutima.
Amategeko y’Uhoraho ni uruhehemure,
akamurikira umuntu.
Igitinyiro cy’Uhoraho kiraboneye,
kigahoraho iteka ryose.
Ibyo Uhoraho yemeje ni amanyakuri,
byose biba bitunganye.
Bikwiriye kwifuzwa kurusha zahabu,
kurusha ikirundo cya zahabu iyunguruye.
Biryohereye kurusha ubuki,
kurusha ubuki bw’umushongi bukiva mu binyagu !
ISOMO RYA KARINDWI
Umuhanuzi Ezekiyeli (Ezk 36, 16-17a. 18-28)
16Uhoraho ambwira iri jambo ati 17a «Mwana w’umuntu, abo mu muryango wa Israheli bari batuye igihugu cyabo, bacyandurishije imyifatire yabo n’ibikorwa bibi byabo. 18None rero ngiye kubamariraho uburakari bwanjye, mbaryoza amaraso bamennye mu gihugu, kimwe n’ibigirwamana bacyandurishije. 19Nabatatanyirije mu mahanga, mbakwiza imishwaro mu bindi bihugu. Nabaciriye urubanza nkurikije imyifatire yabo n’ibikorwa byabo. 20Umuryango wanjye wagiye mu mahanga, ugezeyo wandavuza izina ryanjye ritagatifu, bituma babataramiraho bavuga ngo ‘Uyu ni umuryango w’Uhoraho, ariko bavuye mu gihugu cye.’ 21Nyamara nagiriye izina ryanjye ritagatifu, ari ryo umuryango wa Israheli wandavurije mu mahanga wajemo.
22Ngaho rero bwira umuryango wa Israheli uti ‘Dore uko Nyagasani Uhoraho avuze : Ibyo byose si mwe mbigirira, muryango wa Israheli, ahubwo ndagirira izina ryanjye ritagatifu mwandavurije mu mahanga mwajemo.23Nzakuza izina ryanjye ry’ikirangirire mwandavurije muri ayo mahanga – uwo ni Nyagasani Uhoraho ubivuze – maze amahanga azamenye ko ndi Uhoraho nimara kugaragariza muri mwe ubutungane bwanjye babyirebera n’amaso yabo. 24Nzabavana mu mahanga, mbakorakoranye mbavane mu bindi bihugu, maze nzabagarure ku butaka bwanyu. 25Nzabuhagiza amazi asukuye maze mube abasukure ; mbahanagureho ubwandure bwanyu bwose, muce ukubiri n’ibigirwamana byanyu byose. 26Nzabaha umutima mushya, mbasbyiremo n’umwuka mushya. Mu mubiri wanyu nzakuramo umutima w’ibuye, nshyiremo umutima wumva.
27Nzabuzuzamo umwuka wanjye, mbatere gukurikiza amategeko yanjye, mwubahirize amabwiriza yanjye. 28Muzatura igihugu nahaye abakurambere banyu, mumbere umuryango nanjye mbe Imana yanyu.’»
ZABURI (Zab 51 (50),12-13,14-15,18-19)
Inyik/ Mana yanjye, ndemamo umutima mushya !
Mana yanjye,ndemamo umutima usukuye,
Maze umvugururemo ibitekerezo biboneye.
Ntunyirukane ngo unte kure yawe,
Cyangwa ngo unkuremo umwuka wawe uzira inenge.
Ahubwo mpa kwishimira ko nakijijwe,
kandi unkomezemo umutima wuje ineza.
Abagome nzabatoza inzira yawe,
n’abanyabyaha bakugarukire.
Igitambo cyanjye si cyo ushaka,
n’aho nagutura igitwikwa nticyakunezeza.
Ahubwo igitambo Imana ishima ni umutima washengutse.
Mana yanjye, ntuzirengagize umutima washegeshwe kandi wihana.
IBARUWA
Ibaruwa Mutagatifu Pawulo Intumwa yandikiye Abanyaroma (Rom 6, 3-11)
Bavandimwe, 3ntimuzi se ko twebwe twese ababatijwe muri Kristu Yezu, ari mu rupfu rwe twabatirijwemo? 4Koko rero ku bwa batisimu twahambanywe na we mu rupfu rwe, kugira ngo uko Kristu yazuwe mu bapfuye n’ikuzo rya Data, bityo natwe tugendere mu bugingo bushya.
5Niba koko twarabaye umwe na We dusangira urupfu rwe, ni ko bizagenda no mu izuka. 6Tumenye neza ko muntu w’igisazira twari we kera yabambanywe na We, kugira ngo umubiri w’icyaha utsiratsizwe, bityo twoye kuzongera ukundi kuba abagaragu b’icyaha. 7Kuko upfuye, aba ahanaguweho icyaha. 8Niba rero twarapfanye na Kristu, twemera ko nanone tuzabaho hamwe na We. 9Tuzi ko Kristu yazutse mu bapfuye akaba atazongera gupfa ukundi, urupfu rukaba rutakimufiteho ububasha. 10Kuko igihe apfuye, yapfuye ku cyaha rimwe rizima ; naho kuba ariho, abereyeho Imana. 11Bityo namwe mumenye ko ubwanyu mwapfuye ku cyaha, mukaba mubereyeho Imana muri Kristu Yezu.
ZABURI (Zab 118 (117),1.4,16-17,22-23)
Inyik/ Alleluya, Alleluya, Alleluya !
Nimusingize Uhoraho kuko ari umugwaneza,
kandi urukundo rwe rugahoraho iteka !
Abatinya Uhoraho nibabivuge babisubiremo,
bati «Urukundo rwe ruhoraho iteka!»
Indyo y’Uhoraho yarihanukiriye,
maze indyo y’Uhoraho igaragaza ibigwi !
Oya ntabwo nzapfa, ahubwo nzaramba,
maze mpore namamaza ibikorwa by’Uhoraho.
Ibuye abubatsi bari barajugunye,
ni ryo ryahindutse ibuye ry’indemyanzu !
Uhoraho ni we wagennye ko biba bityo,
maze biba agatangaza mu maso yacu.
IVANJILI (Umwaka A)
+ Matayo (Mt 28, 1-10)
1Isabato irangiye, ku wa mbere wayo mu museso, Mariya Madalena na Mariya wundi bazindukira ku mva. 2Ubwo isi ihinda umushyitsi mwinshi ; umumalayika wa Nyagasani amanuka mu ijuru aregera, ahirika ibuye aryicara hejuru. 3Yari ameze nk’umurabyo, umwambaro we wera nk’urubura. 4Abarinzi bamurabutswe bakuka umutima, bamera nk’abapfuye. 5Ariko wa mumalayika araterura, abwira abagore ati “Mwebweho mwitinya ! Nzi ko mushaka Yezu wabambwe ku musaraba. 6Ntari hano yazutse nk’uko yari yabivuze ; nimuze mwirebere aho yari arambitse. 7None rero nimugende mwihuta, mubwire abigishwa be ko yazutse kandi ko agiye kubatanga mu Galileya; ni ho muzamubonera. Ngibyo ibyo nari mfie kubabwira.” 8Ubwo abagore bava ku mva bafite ubwoba buvanze n’ibyishimo byinshi, bihutira kubwira abigishwa be iyo nkuru. 9Ni bwo Yezu ahuye na bo ati «Nimugire amahoro !» Baramwegera bahobera ibirenge bye, bamupfukamye imbere.
10Nuko Yezu arababwira ati «Mwitinya ! Ahubwo nimugende mubwire abavandimwe banjye bajye mu Galileya ; ni ho bazamubonera.»
IVANJILI (Umwaka B)
+ Mariko (Mk 16,1-8)
1Isabato irangiye, Mariya Madalena na Mariya nyina wa Yakobo na Salome, bagura imibavu yo gusiga umurambo wa Yezu. 2Nuko mu gitondo cya kare, ku wa mbere w’isabato bajya ku mva, izuba rirashe. 3Baravugana bati «Ni nde uri buduhirikire ibuye riri ku muryango w’imva?» 4Nuko bitegereje babona ibuye rihirikiye iruhande ; nyamara ryari rinini cyane. 5Binjiye mu mva babona umusore wari wicaye iburyo, yambaye ikanzu yera, maze bashya ubwoba. 6Nuko arababwira ati «Mwigira ubwoba. Murashaka Yezu w’i Nazareti, uwabambwe ku musaraba; yazutse ntakiri hano. Ngaho nimwirebere n’ aho bari bamushyize. 7Ahubwo nimujye kubwira abigishwa be na Petero, ko abatanze mu Galileya; ni ho muzamubonera nk’uko yabibabwiye,» 8Basohoka mu mva bahunga, kuko umushyitsi n’ubwoba byari byabatashye. Nuko ntibagira uwo babibwira, kuko bari bafite ubwoba.
IVANJILI (Umwaka C)
IVANJILI (Luka 24, 1-12)
1Ku wa mbere ukurikira isabato mu museso wa kare, abagore bajya ku mva bajyanye imibavu bari bateguye. 2Basanga ibuye ryakingaga imva rihirikiye ku ruhande. 3Ariko binjiye ntibabona umurambo wa Nyagasani Yezu. 4Barumirwa bayoberwa ibyo ari byo ; nuko abagabo babiri babahagarara imbere, bambaye imyenda ibengerana. 5Abo bagore bashya ubwoba bubika amaso ; ba bagabo ni ko kubabwira bati “Ni kuki mushakira umuzima mu bapfuye ? 6Ntari hano ahubwo yazutse. Nimwibuke uko yababwiye akiri mu Galileya, 7ngo ‘Umwana w’umuntu agomba kugabizwa amaboko y’abanyabyaha, akabambwa kandi akazuka ku munsi wa gatatu’.” 8Nuko abagore bibuka ayo magambo ye.
9Bavuye ku mva bajya kubitekerereza ba Cumi n’umwe n’abandi bose. 10Hari Mariya Madalena na Yohana, na Mariya nyina wa Yakobo. N’abandi bagore bari kumwe na bo ni ko babwiraga intumwa. 11Ariko amagambo yabo bayita uburondogozi ntibabemera. 12Nyamara Petero we arahaguruka yiruka ajya ku mva. Yunamye abona udutambaro twonyine. Nuko asubira imuhira atangazwa cyane n’ibyari byabaye.


text:
Umukristu nyakuri akwiriye kwera imbuto ryari?
Turabasuhuje bene Data bakundwa n’Umwami Yesu. Tunejejwe no kongera kuganira namwe ijambo ry’Imana. Twinjiye mu cyigisho cya none: Imbuto z’umukristo, ni ngombwa ko dusobanukirwa uko umukirisitu agomba kwitwara.
Muri Matayo 7:17-23 tuhasanga amagamo asobanutse yavuzwe na Yesu, aho yagize ati: "Nuko igiti cyiza cyose cyera imbuto nziza, ariko igiti kibi cyera imbuto mbi… nibwo nzaberurira nti sinigeze kubamenya, nimumve imbere, mwa nkozi z’ibibi mwe."
Yesu kandi yaranababwiye ati: "Muzabamenyera ku mbuto zabo" - Matayo 7:20. Aha Yesu yagaragaje ko kugira ngo utandukanye uwizera n’utizera, bitazashingira ku magambo gusa, ahubwo bizashingira ku mbuto uwo muntu yera zikwiriye umukiristu nyawe koko.
Nk’uko bigaragara, igiti cyera imbuto bijyanye n’uko icyo giti kiri n’ubwoko bwacyo. Igiti cyiza cyera imbuto nziza, ariko igiti kibi kikera imbuto mbi - Matayo 7:17. Yesu yanyomoje yihanukiriye inyigisho zeze muri iki gihe aho benshi bigisha ngo idamararire wigumire uko umeze Yesu yarabirangije byose.
Icyo kinyoma kiranyagisha rwose kandi bishobora gusa no kwirengagiza ukuri kuko Yesu ubwe ahamya ati: "Umuntu wese umbwira ati ‘mwami mwami’ si we uzinjira mu bwami bwo mu ijuru, keretse ukora ibyo Data wo mu ijuru ashaka."- Matayo 7:21.
Nukomeza ugasoma indi mirongo ikurikiyeho, urasanga amagambo akarishye Yesu yakoresheje, bishatse kuvuga ko yashakaga ko tutabikinamo. Ntekereza yuko bisobanutse ko igiti Yesu yashakaga kuvuga atari icyo tumenyereye cy’ikimera, ahubwo ko yashakaga kuvuga ikiremwa-muntu. Yesu yagaragaje ko kumuvuga ku munwa gusa nta cyo bivuze nta n’akamaro kabyo, ahubwo ko hari uko umuntu uvuga Kristo Yesu agomba kugira uko yitwara kwihariye.
Tekereza ko Yesu yanagaragaje ko umuntu ashobora kugira impano z’Uwmuka Wera nyinshi zinyuranye ariko atera imbuto nziza, mu yandi magambo nta mirimo yo gukiranuka imuranga, Yesu ati: "ibyo ntacyo byaba bivuze" - Matayo 7:22.
Ni ngombwa rero ko umukirisitu arangwa n’imirimo myiza yo gukiranuka (Turaza kurebera hamwe iyo ariyo). Dushobora kwibaza ngo umuntu yashobora ate kwera imbuto nziza? Igisubizo kiri mu ijambo ry’Imana mu mu butumwa bwiza bwa Yesu Kristo nk’uko bwanditswe na Yohana 15:15-8 aho Yesu agira ati: "Ndi umuzabibu w’ukuri, kandi Data ni nyirawo uwuhingira… ibyo ni byo byubahisha Data ni uko mwera imbuto nyinshi mukaba abigishwa banjye".
Aha Yesu yigereranya n’igiti n’aho abamwizera akabagereranya n’amashami yacyo, na Data wo mu ijuru (Imana) akamugereranya na nyiri uwo muzabibu uwuhingira - Yohana15:1. Yesu yagaragaje ko ishami ryose ritera imbuto rihwanyurwa kuri icyo giti, ariko iryera imbuto rigafashwa gukomeza kwera imbuto - Yohana15:2.
Yesu yatanze inama ari na ho harimo igisubizo twibajije kigira kiti: ni gute umuntu yashobora kwera imbuto nziza? Yesu yagize ati: "Mugume muri njye, nanjye ngume muri mwe. Nk’uko ishami ritabasha kwera imbuto ubwaryo ritagumye ku muzabibu, ni ko namwe mutabibasha nimutaguma muri njye." - Yohana15:4 Nk’uko iri jambo Yesu yavuze ribigaragaza, umuntu abasha kwera imbuto nziza iyo agumye muri Yesu. Mu yandi magambo, Yesu ni we udushoboza kwera imbuto zo gukiranuka.
Mu gusoza ndagira ngo twibaze tuti: "Ese ubundi izo mbuto dusabwa kwera ni izihe?"
Igisubizo na none turagisanga mu ijambo ry’Imana, mu rwandiko Pawulo yandikiye Abagalatiya 5:16-26, ahagira hati: "Ndavuga nti muyoborwe n’Umwuka, kuko ari bwo mutazakora ibyo kamere irarikira… niba tuyoborwa n’Umwuka, tujye tuyoborwa n’Umwuka. Twekwifata uko tutari, twenderanya kandi tugirirana amahari".
Muri iri jambo dusangamo imirimo ya kamere twaretswe ubwo twakiraga Yesu ari yo gusambana no gukora ibiteye isoni, iby’isoni nke, gusenga ibishushanyo, kuroga, kwangana, gutongana, ishyari, umujinya n’amahane, kwitandukanya no kwirema ibice, kugomanwa no gusinda n’ibiganiro bibi n’ibindi bisa bityo. Ndababwira hakiri kare nk’uko nababwiye kera, yuko abakora ibisa bityo batazaragwa Ubwami bw’Imana - Abagalatiya 5:19-21.
Pawulo yagize ati: "N’ibindi bisa bityo". Byumvikane neza ko hari n’ibindi biranga imirimo ya kamere uwizera agomba gucikaho akanabigendera kure. Imbuto z’Umwuka rero tugomba kwera ni izi: urukundo, ibyishimo, amahoro, kwihangana, kugira neza, ingeso nziza, gukiranuka, kugwa neza no kwirinda.
Ibimeze bityo nta mategeko abihana. Aba Kristo Yesu babambanye kamere, n’iruba n’irari byayo. Niba tubeshwaho n’Umwuka tujye tuyoborwa n’Umwaka twe kwifata uko tutari - Abagalatiya 5:22-26.
Imana ibahe umugisha kandi ibashoboze kuba abakiristo nyabo bakwiriye kandi baheshwa ishema kuba bo igihe cyose n’ahantu hose nkuko ijambo ry’Imana ribidusaba.
Ijambo ry’Imana muritegurirwa na Rejoice Ministries.
Hari icyo wifuza kutubwira kuri iri Jambo ry’Imana usomye, twandikire kuri Email yacu ariyo: rejoicemusicministries@gmail.com


text:
Banki y’isi yose ivuga ko kimwe cya kabiri cy’abakene ku isi bazaba bari muri Afuriika mu bihe biri imbere.
Iyo banki ivuga ko ibihugu byo munsi y’ubutayu bwa Sahara byarushijeho gukena muri ino myaka 20 ishize mu gihe utundi turere tw’isi two twateye imbere.
Banki y’isi yose ivuga ko umubare w’abantu batungwa n’amafaranga atagera kuri 500 y’amanyarwanda buri munsi wikubye kabiri mu myaka 20 ishize.
Raporo ya buri mwaka y’iyo banki ivuga ko muri 1980 umukene umwe gusa kuri 10 ari we wari Umunyafurika wo munsi y’ubutayu bwa Sahara. Nyamara muri 2000 umukene umwe kuri 3 yari amaze kuba Umunyafurika.
Imibare ya Banki y’Isi rero ngo irerekana ko mu minsi ya vuba umukene umwe kuri 2 azaba ari Umunyafurika.
Banki y’Isi ivuga nyamara ko umubare w’abatindi nyakujya wagabanutseho hafi kimwe cya kabiri hagati ya 81 n’umwaka wa 2001. Iyo banki ivuga ko abantu b’abakene nyakujya - ni ukuvuga abatunzwe n’amafaranga y’amanyarwanda atagera kuri 500 ku munsi ubu ari 21% gusa by’abatuye isi bose. Muri 81 bageraga kuri 40%.
Aho abakene bagabanutse cyane kurusha ahandi ni mu Bushinwa. Ibindi bihugu byo mu majy’epfo y’Asia na byo ariko byateye imbere k’uburyo bugaragara.
Mu gihe ahandi umubare w’abakene wagabanutseho hafi kimwe cya kabiri mu myaka 20 ishize, muri Afurika ho abakene bikubye kabiri.
Zimwe mu mpamvu zitungwa agatoki m’ubwiyongere bw’ubwo bukene muri Afurika harimo SIDA, ubukungu bushingiye hafi k’ubuhinzi gusa, amashuri make, ubutegetsi bw’igitugu n’intambara z’urudaca.


text:
Ubusanzwe ibiro by’uyu murenge biba mu kagali ka Kigarama ariko ngo abaturage bamenye ko ubuyobozi bw’akarere bwafashe icyemezo cyo kuwimura ukajyanwa i Kibogora.
Aba baturage bavuga ko ibiro by’uyu murenge aho biri ari hagati mu tugari dutanu tugize uwo murenge ariko ngo nibawimura, bazajya bakora urugendo rw’amasaha ane n’amaguru bagiye gushaka serivisi basanzwe baka ku biro by’umurenge.
Muyoboke Jeramu yagize ati “Bari kuwimura aho uri bawujyana ku Kivu, hari abantu bakora urugendo rw’amasaha atatu kugira ngo bawugereho, noneho haziyongeraho isaha imwe n’igice. Hari hagati kuko hari utugari dutanu, dutatu turi haruguru utundi tubiri turi hepfo, rwose hari hagati.”
Bamwe mu baturage bavuga ko iyimurwa by’uyu murenge ngo rishobora kuba rishingiye ku kuba abakozi bawo benshi batuye i Kibogora (aho ugiye kwimukira), bagakeka ko ari mu rwego rwo kugira ngo begere aho batuye.
Umuturage utashatse ko amazina ye atangazwa yagize ati “Baratangiye kwimura bimwe mu bikorwa byawo, nk’inama zimwe na zimwe ntizikibera hano, biri gukorwa kubera abakozi b’umurenge batuye Kibogora, ni kure y’abaturage benshi cyane.”
Umuyobozi w’Akarere ka Nyamasheke, Kamali Aimé Fabien mu kiganiro na IGIHE yemeje ko ibiro by’umurenge wa Kanjongo bigiye kwimuka mu rwego rwo gutuma ukorera ahantu hatunganye.
Ati “ Ibiro by’umurenge wa Kanjongo ntabwo birimuka ariko turimo turatunganya aho wakwimukira ukahakorera, hatunganye, hakwiye gutuma umurenge n’akarere bakora neza.”
Akomeza agira ati “Ntabwo umurenge wimukiye kure yabo kubera ko aho wari uri ni mu murenge, n’aho ugiye ni mu murenge, buriya n’abandi bavuga ko ari kure, ariko umuturage ntabwo tumusaba kwirirwa aza ku buyobozi ahubwo abayobozi ni bo begera abaturage. Nta kibazo rero, nta n’imbogamizi ihari yatuma umurenge utajya ahakwiriye gukorerwa hujuje ibyangombwa kugira ngo begere umuturage bamuhe serivisi ikwiriye.”
Nubwo ubuyobozi bw’akarere butavuga igihe ibiro by’umurenge bizimurirwa, bwemeza ko bizimurirwa mu kagali ka Kibogora, ahakoreraga komine ya Kirambo, kuri ubu hakaba hakorera polisi ya Kanjongo.
Umurenge wa Kanjongo ni umwe mu mirenge 15 igize akarere ka Nyamasheke, mu Ntara y’Uburengerazuba.


text:
Dore impamvu icumi zatuma wiga indimi z’amahanga
Nubwo bwose kwiga ururimi rw’amahanga bisaba umwanya n’umwete, bishobora gutuma ufungurirwa amarembo bikaguha n’amahirwe yo kumenya imico y’ahandi. Ikibabaje n’uko ingorane abantu bahura nazo biga indimi, bituma bamwe babireka imburagihe bitwaza impamvu nko kuvuga ko Icyongereza ari ururimi rukoreshwa ku Isi , umuntu akavuga ati :’’Nirwo rurimi rwonyine nkeneye kwiga ».
Nubwo bwose ushobora kubaho mu buzima bwawe ukoresha Icyongereza gusa, menya impamvu 10 zikurika zatuma wiga ururimi rw’amahanga (...)
Nubwo bwose kwiga ururimi rw’amahanga bisaba umwanya n’umwete, bishobora gutuma ufungurirwa amarembo bikaguha n’amahirwe yo kumenya imico y’ahandi. Ikibabaje n’uko ingorane abantu bahura nazo biga indimi, bituma bamwe babireka imburagihe bitwaza impamvu nko kuvuga ko Icyongereza ari ururimi rukoreshwa ku Isi , umuntu akavuga ati :’’Nirwo rurimi rwonyine nkeneye kwiga ».
Nubwo bwose ushobora kubaho mu buzima bwawe ukoresha Icyongereza gusa, menya impamvu 10 zikurika zatuma wiga ururimi rw’amahanga nk’uko tubikesha urubuga rwa Linguim.
1. Kugira amahirwe yo kubona ubunararibonye ku kazi
Iyo umaze kumenya ururimi rw’amahanga uba ufite amahirwe menshi yo kubona akazi, kuko hazaba abantu bakeya bapiganira umwanya kubera kutuzuza ibisabwa haharimo no kumenya ururimi rw’amahanga. Bitewe n’uko Isi igenda iba nk’umudugudu, ibigo byinshi byifuza gukoresha abantu bavuga indimi nk’ebyiri cyane cyane nk’abavuga ururimi rw’Icyongereza bashobora no kuvuga Igifaransa, Icyesipanyoro, Igifaransa, Ikidage n’izindi ndimi zamamaye.
Imibare yerekana ko abakoresha bahemba abakozi bavuga indimi zirenze 2 hagati ya 5 ku ijana na 20 ku ijana buri isaha irenzeho ugeranije n’abandi bakozi batazizi. Urugero umukozi uzi ururimi rumwe , ashobora guhembwa amadolari 12 ku isaha igihe uzi indimi nyinshi we ahambwa amadolari 14 ku isaha. Niba ushobora kuvuga neza ururimi rushya, ushobora kuba umusemuzi wigenga uhembwa neza (umusemuzi wo muri Leta z’Unze Ubumwe za Amerika abona byibura amadolari ibihumbi 6 ku kwezi).
Nubwo bwose waba wishimiye akazi ufite, kumenya ururimi rushya bishora kuguha ubunararibonye ku kazi, ukaba wabona umwanya mu kigo gisaba abavuga indimi zirenze 2 kandi gihemba neza.
2. Kunononsora imivugire y’ururimi
Ubushakashatsi buvuga ko kumenya ururimi rushya bikongerera imivugire myiza y’ururimi rwawe rwa gakondo. Uburyo wiga ururimi rushya bituma ubwonko bwawe bugenzura amagambo ku buryo abantu benshi bobona ko badafite imbogamizi nyinshi yo gufata mu mutwe amagambo, nyuma y’uko bize ururimi rw’ahandi. Indimi zose zo mu mahanga siko zose zifite igisanira cy’amagambo mu Cyongereza, kuri ibyo rero ugira ubumenyi bwo kumenya uko uvuga ibintu n’ibikorwa.
Iyo wiga ururimi rushya, ugomba guhuza ijambo rishya n’irindi usanzwe ufite mu nyunguramagambo y’Icyogereza. Iyo ukoze ibyo, uba wongeye ubushobozi ubwonko bwawe bigatuma bukora neza. Iyo ukoze ibyo uba wongeye ubwonko bwawe ubushobozi mu buryo buziguye butuma bukora neza aho ijambo ryose uvuze rihuzwa n’irindi ryo murundi rurimi. Ushobora kubona ukuntu bikworohera gukora interuro, kuko ururimi rwawe rushya rugufasha kugira ubumenyi bwo guhanga no kwisobanura. Abahanzi b’ibyamamare, abanditsi b’ibitabo n’indirimbo bo mu gihe cyacu bavuga indimi zirenze rumwe.
3. Kwongera ubuzima mu rukundo
Iyo umenye ururimi rw’amahanga, umenya n’indi mico, bikakwongerera amahirwe arenze inshuro ebyiri yo kubasha kuvugana n’inshuti yawe utashoboraga kuvugana mbere. Niyo waba utashaka gushaka inshuti y’inkoramutima yo mu mahanga utashoboraga kuganiriza mbere, ubushakashatsi bwerekanye ko abakoresha ururimi rw’Icyongereza bakururwa n’abantu bavuga ururimi rwa kabiri , kuko ibyo byerekana ko ari abanyabwenge kandi basobanukiwe n’indi mico. Ibyo ariko ntibisobanura ko kumenya interuro z’imitoma bizakuzamura mu ntera y’ubureshyi, ariko ko ushobora kuvuga ururimi w’iyizeye bigatuma bakwibazaho kandi ushobora kugirana n’abandi ibiganiro.
4. Kunezerwa mu ngendo zawe
Gutembera mu mahanga bishobora kuguha ubumenyi utazibagirwa mu buzima bwawe, ariko ibyo nabyo bigutwara amafaranga atari makeya. Niba witeguye gukoresha amadolari menshi ujya kuruhuka, ni byiza ko uzashobora kuvugana n’abatuye icyo gihugu no kuvanamo ibyiza mu bumenyi bwawe, hagati aho uzabasha kumenya ibibera muri ako gace.
Uzabona ko bizakworohera kuyoboza inzira ugomba kunyuramo niba uwo uyuboza yumva ururimi uvuga. Ntibisaba ko ubanza kumenya ururimi neza cyane mbere yo gukora urugengo ahubwo, bigusaba ko umenya amagambo y’ibanze azagufasha kugera kure.
5. Kwimenyereza umuco mushya
Niba ufite igitekerezo cyo kuva mu gihugu ugiye mu kindi, ni byiza ko wamenya ururimi gakondo rwaho ugiye. N’utagira ubushobozi bwo kuvugana n’abo uzaba uri kumwe nabo, bizakugora kumenyera aho uzaba uri, kubona akazi no kugira inshuti. Niba ushaka gukomeza kubaho nk’uko ubyifuza, uri mu gihugu aho ururimi rw’Icyongereza atari rwo rukoreshwa aho ngaho, bizakubera ngombwa ko wiga ururimi rw’ahandi. Niyo wajya ahantu abantu benshi bavuga ururimi rw’Icyongerza, kumenya ururimi gakondo rwahongaho bizakugirira inyungu.
6. Kuziba icyuho hagati y’abagize umuryango wawe
Ntibikunze kubaho ko abantu bakuru baturuka mi miryango ifite uruhurirane rw’imico myinshi badakunze kumenya ururimi ry’Icyongerza. Ariko nyamara kuvugana n’abakwegereye hari igihe biba ingorabahizi, kutumvikana bishobora kubangamira ibihe byiza byo mu mateka y’umuryamgo. Ahandi ariko, niba ushobora kumva no kuvugana n’abakwegereye, inama n’iminsi mikuru uzabyitabira, kandi ntabwo uzumva uhejwe igihe uzumva umuntu yumva indirimbo cyangwa akurikira ibiganiro kuri televisiyo y’ahandi.
7. Kubasha kwitabira uburyo bushya bwo kuruhuka
Niba waba waratereye ijisho kuri televisiyo y’ahandi, ukibaza uti :’’Birashoboka ko biriya bintu bisekeje, iyaba nabashaga kumenya icyo bariya bantu baseka’’, n’uko rero uba wacitswe n’igihe kimwe cyo kwishimisha mu byuzima bwawe, gusa kuko utazi urwo rurimi. Kumenya urundi rurimi rwo hanze bizagufasha kumenya no gusobanukirwa muzika na filimi utigeze umenya mbere. Kumenya ururimi rw’amahanga bizagufasha kubasha kumva no gukurikira imirongo myinshi y’ama radiyo na televisiyo zo kw’Isi, bizagufasha kuruhuka.
8. Kwamamara bihagije
Kumenya ururimi rw’ahandi biguha ubushobozi bwo kugera ku bantu benshi. Niba ukoresha internet, ukubaka urubuga nko mu rurimi rw’Icyesipanyoro ni urugero, bishobora gutuma ugira abantu benshi bagusura. Niba uri umuvugabutumwa cyangwa undi wese utanga ubutumwa, kumenya ururimi rurenze rumwe bigufasha kugera ku ntego yawe. Uba ubashije kuziba icyuho cyo kutamenya indimi, kandi bigufasha kugira abantu benshi basura urubuga rwawe bityo n’ubutumwa bwawe bukamamara.
9. Kumenya neza imitekerereze y’abantu n’imico
Nkuko ururimi ari bumwe mu buryo bwo kuvugana, kwiga urundi rurimi bishobora kwongera uburyo abantu batekereza kandi bavugana. Ibigo byinshi by’ubushakashatsi byibanda ku myigire y’imitekerereze y’imvugo n’icyo bihuriyeho. Ubumenyi mu kumvikana bigufasha kumva buri kantu kose k’umuco niyo byaba bitari mu rurimi rwawe rwa gakondo.
Nyuma y’amezi menshi uganira n’abantu mu rurimi rw’amahanga wamenye vuba, ubasha kubona ibintu by’umwihariko by’imico n’imyifatire n’ukuntu bihuzwa n’uburyo bwo kuvuga. Niba ushishikajwe n’imitekerereze kandi ushaka kumenya bihagije ibiranga amoko n’imico bitandukanye , kumenya ururimi rushya ni uburyo bwiza bwo gukora.
10. Kugira icyizere mu buzima
Bishingiye ku bumenyi bw’imico buherekejwe n’ubumenyi bw’ururimi rw’amahanga, bikunze kuba ko umuntu umaze kumenya indimi nk’ebyiri yiyumva ndetse akibona mu byizere bibiri icya kimwe. Ku bantu benshi ibi birema mu bantu umutima mushya, kandi bashobora kumva ko bisanga aho bari hashyashya bakurikira ibibera aho batari basanzwe batuye mbere.
Kumenya ururimi rushya rw’ahandi ni uburyo bumwe bwo kubona ibintu mu bundi buryo iyo uhuye n’ihezwa cyangwa se iyo uhuye n’imihindagurikire y’imibereho.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Rwanda : 50% by’abanyarwanda nibo bonyine bazaba batunzwe n’ubuhinzi muri 2020
Minisitiri w’umutungo kamere, Stanslas Kamanzi yatangaje ko leta y’u Rwanda iri gukora ku buryo abanyarwanda bazaba batunzwe n’ubuhinzi mu mwaka More...
Mu myaka ibiri, nta mwana w’u Rwanda uzaba akirererwa mu kigo cy’imfubyi
Nyuma y’uko Minisitiri w’Intebe yasabye ko nta bana bongera kurererwa mu bigo by’imfubyi, hashyizweho ingamba z’uko abo bireba bazabyifatamo kugira ngo abana bose babashe kurererwa mu More...
Ruhango: abanyamabanga nshingwabikorwa barasabwa gushyira udusanduku tw’ibitekerezo aho bakorera.
Agasanduku k’ibitekerezo Ubuyobozi bw’akarere ka Ruhango burasaba abanyamabanga nshingwabikorwa b’imirenge igize aka karere gushyira udusanduku tw’ibitekerezo aho bakorera kuko More...
Abayobozi batarara mu duce bayobora bagiye guhagurukirwa
Umuyobozi wa polisi mu ntara y’Amajyaruguru aravuga ko agiye guhagurukira abayobozi batarara aho bashinzwe kuyobora, kuko bidashoboka ko umuyobozi ateza imbere ahantu nawe ubwe atifuza gutura. Ibi C/Supt. More...
Ngoma: kujya muri EAC hari abanyarwanda benshi byafashije mu bucuruzi ndetse no mu gufunguka muri busness
Nyuma y’imyaka itanu u Rwanda rwinjiye mu muryango w’ubumwe bw’ibihugu byo mu burasirazuba bwa Africa (EAC) bamwe mu bacuruzi bo mu karere ka Ngoma bavuga ko nubwo ibintu bitarajya mu buryo More...
Ibigo by’urubyiko bigiye kujya binafasha mu kwikura mu bukene
Mu gihe ibigo by’urubyiruko byari bisanzwe bifasha urubyiruko kwidagadura mu miko itandukanye ndetse no guhugurwa ku buzima bw’imyororokere no kwirinda indwara zandurira mu mibonano mpuzabitsina, ibi More...
Nyamasheke: Umunsi w’umurimo wabaye uwo gutanga ibitekerezo ku bakozi b’akarere
Ku munsi w’umurimo wabaye tariki ya 01/05/2012, abakozi b’akarere ka Nyamasheke batanze ibitekerezo ku mikorere yatuma akarere karushaho gutera imbere ndetse no gutanga serivisi nziza, ibi bitekerezo More...
Abayobozi barasabwa kudahatira abaturage kujya mu biganiro byagenewe kwibuka
Umuyobozi w’akarere ka Muhanga wungirije ushinzwe ubukungu, imari n’amajyambere, Uhagaze Francois yasabye abayobozi b’inzego z’ibanze zo muri aka karere kudahatira abaturage kwitabira More...
U Rwanda nirwo rwonyine rudashyira amananiza ku bacururiza muri EAC
Ubushakashatsi bwakozwe mu mayira anyuramo ibicuruzwa mu bihugu by’Umuryango wa Afurika y’Iburasirazuba EAC buragaragaza ko ibihugu bya Tanzaniya, Kenya, Uganda n’u Burundi bifite amananiza More...
Nyamasheke: Utubari turasabwa kubahiriza amasaha twemerewe gukora
Inama njyanama y’akarere ka Nyamasheke yateranye taliki ya 30/03/2012 yagarutse ku kibazo cy’utubari dufungura mu masaha y’akazi, ibi bikaba ari bimwe mu bibangamira umutekano ndetse bigatuma More...


text:
URUBYIRUKO: WARI UZI KO AMARANGAMUTIMA MU RUKUNDO ASENYA UBUZIMA?
Umuntu umwe yigeze kumbwira ati “Sinigeze mpitamo gukundana na we”. Ibi yabivuze nyuma y’aho ananiraniwe n’uwo. Ese ibi ni ukuri? Ese koko urukundo ruratugwirira? Ese umuntu ashobora kwirinda kwinjira mu rukundo rutari urw’ukuri cyangwa ruhabanye n’imyizerere ye?
Dore uko amarangamutima aza:
Amarangamutima atuma udafata umwanya wo gutekereza igihe ufashe icyemezo cyo gukunda umuntu
Ushobora gutungurwa n’amarangamutima ugakora ibyo utashakaga bigatuma wumva ko gukunda byakugwiririye
Amarangamnutima ashobora gucudika n’umukobwa cyangwa umuhungu, yaba Umukristo cyangwa ntabe we
Amarangamutima ashobora kuzamuka kugeza ubwo aguteye gukunda umuntu
Umuntu ashobora kukubaza niba hari icyo upanga n’uwo muntu runaka, amarangamutima agahita agutera kumwiyumvamo
Ushobora kubona abantu bakundanye nawe bikagutera kugira amarangamutima yo kugira umukunzi
Iyo urukundo ruje, umuntu ahita amera amababa kabone n’ubwo yaba atabitekerejeho bihagije…
Igihe ushyize ubwenge ku gihe ukabona ko wabitewe n’amarangamutima, ushobora kuvuga uti “byangwiririye!”.
Ndetse akenshi, urubyiruko rubivamo vuba cyane kandi rutinda kubona imbaraga z’ibyo rwibwiraga bijyanye n’urukundo. Amarangamutima ashobora kuza yihuse ku buryo akwima umwanya wo gutekereza. Ariko se mu by’ukuri uramukunda, cyangwa hari ikindi kibiguteye?
Urukundo ruvuye mu marangamutima rushobora kugira imbaraga nyinshi kandi rureba gusa ku bigaragarira amaso. Urukundo rw’ukuri rwo rero si uko, rwo ruvuga ko umuntu akuze, kumenyana, kwemerana, rufata igihe, imirimo y’urukundo n’urufatiro rukomeye rw’urukundo. Hariho bamwe bavuga ko barengana kubera amarangamutima yabo, ariko ijambo ry’Imana ryo ridutegeka kwirengera amahitamo y’imitima yacu:
«Rinda umutima wawe kuruta ibindi byose birindwa, kuko ari ho iby’ubugingo bikomoka» (Imigani 4.23).
Urukundo ntirwiyobora, rutangirana no kurwiyumvamo. Ariko umuntu wese ni we utegeka amarangamutima ye. Abantu batari bake bagiye bangiza ubuzima bwabo, bakishyira mu mazi abira kubera kwinjira mu rukundo batabyizeho.
Ni gute umuntu yakwirinda kwinjira mu rukundo rwamukururira mu kaga? Niba hari uwo mukundana ukaba ubona Atari umugambo w’Imana, Imana ishobora kugufasha ikabishyiraho iherezo!
Niba utiteguye gupfa, ushobora kwirinda kugwa!
Ariko se wanyura mu yihe nzira? Ni gute warinda umutima wawe gukunda uwo utakunze? Icya mbere, ugomba gufatira ibintu mu mizi kandi ukirinda uburyo umwegera. Urukundo si impanuka, bishobora kwihuta yego ariko ruba rwarabanje kwigaragaza: niba udashaka gukunda umuntu ugendeye ku marangamutima, irinde uburyo umwegeramo. Ujye wegera gusa abantu wizeye, muhuje kwizera, bafite imibereho yubaha Imana… kandi ugendere kure ababasha kukugusha mu bishuko.
Ikindi, ugomba kuganza amarangamutima yawe. Akenshi abantu benshi batekereza abo bakunda. Urukundo ni icyifuzo. Ariko gutekereza umuntu ni kimwe, gusohokana na we ni ikindi. Niba utekereza umuntu, wibitindaho cyane ngo bigutware igihe cyawe. Ibyo ni ibisanzwe, ariko ugomba kubanza kumenya uwo muntu kandi ukamenya niba Imana ikwemereye ibyo ugiye gukora.
Kwihutira gukundana si cyo gituma ubona umukunzi mwiza, ahubwo kwiga kumumenya no gusenga ngo utagengwa n’amarangamutima ni cyo gituma umubona. Dusoza, guha Imana umutima wawe by’ukuri, n’amarangamutima yawe, n’ibitekerezo byawe, n’ibyemezo byawe, … aha ni ukuvuga kuyitinya no gukorera byose kuyinezeza.
Kuguma hafi y’Imana ni cyo kizagufasha kumenya inzira wanyura, kandi ukabona umugabo cyangwa umugore w’ukuri! Imana ni yo yonyine ibasha kuturinda kugwa:
“… Ibasha kubarinda ngo mudasitara, no kubahagarika imbere y’ubwiza bwayo mudafite inenge ahubwo mwishimye bihebuje …(Yuda 24)”
Umuntu unezeza Imana arokoka umugore mubi! Umubwiriza 7.26 “Maze mbona ikintu kirusha urupfu kurura: ni umugore umeze nk’umutego n’inshundura, n’amaboko ye akaba nk’ingoyi. Unezeza Imana azamurokoka, ariko umunyabyaha azafatwa na we”.
Umugabo wubaha Imana yagiye kugwa mu mutego Imana iramutabara: « Imana imusubiriza mu nzozi iti ‘koko nzi yuko ukoze ibyo ufite umutima ukiranutse, kandi nanjye nakubujije kuncumuraho, ni cyo cyatumye ntagukundira kumukoraho » (Itangiriro 20.6).
Kuba maso no gusenga ni byo bizagufasha kunesha amarangamutima yawe!
Dusenge Imana:
« Uwiteka, nguhaye umwanya wa mbere mu buzima bwanjye, nkweretse uwo ndimo gutekereza gukundana na we ngusaba ngo unkingurire amarembo niba koko mu rukundo rwanjye na we uzakomeza kuba uwa mbere. Bitari ibyo Mwami, ndamuretse bidasubirwaho kandi niyemeje kurinda umutima wanjye kugeza igihe nzabonera uwo wangeneye. Mbisenze mu izina rya Yesu, Amen ».
Thibaud Lavigne


text:
Impamvu abagore bo muri Musanze bakiri bake mu buyobozi
Abagore bari mu nzego z’ubuyobozi zifata ibyemezo mu karere ka musanze baracyari bake ndetse bamwe baracyanitinya kuburyo hari abatinya kujya mu nzego z’ubuyobozi ndetse bakanga n’imyanya y’ubuyobozi abandi baturage baba bashaka kubatorera.
Umuyobozi w’akarere ka Musanze Habyarimana Jean Damascene ko hakiri ikibazo cy’umubare muto w’abagore bari mu buyobozi bwo mu nzego z’ibanze,kandi n’imyumvire yo kwitinya ku bagore ikaba itarabavamo.
Umuyobozi w’akarere ka Musanze yagize icyo abivugaho :’’Mu karere ka musanze kimwe n’ahandi ibijyanye n’uburinganire natwe tubishyira imbere cyane ndetse no mu nzego z’ubuyobozi cyane cyane mu midugudu no mu tugari,muri njyanama z’imirenge .Gusa haracyarimo ikibazo cyo kwitinya kw’abagore aho usanga umugore yamamazwa ku mwanaya w’ubuyobozi ukabona atabishaka kandi abaturage bamugiriye icyizere banamubonamo ubushobozi.’’
Ku kibazo cyo kwitinya,bamwe mu bagore twaganiriye ubwo twabasangaga ku murenge wa muhoza, ho mu karere ka musanze badutangarije impamvu bacyitinya kujya mu nzego z’ubuyobozi
Murebwayire Amina na Mukankusi Dancilla bati :’’Hari ubwo ureba inshingano z’umuyobozi ukabona umuntu w’umugore atazifatanya n’imirimo y’urugo rwe ngo bishoboke,tugahitamo kubiharira abagabo kuko usanga bo babohotse kurusha abagore.Iyo rero abaturage bakwamamaje bashaka kugutora ngo ubayobore kandi uri umugore,ubasaba bakagutorera umwanya woroshye kuyobora kuburyo uzajya ubifatanya n’iby’urugo rwawe.
Imyanya y’ubuyobozi abagore bo muri aka karere bakunda n’ukuyobora imidugudu,kujya muri njyanama z’utugari n’imirenge,ubundi baghitamo kuba abungirije abayobozi runaka aho kuba ari bo baza ku mwanya wa mbere w’ubuyobozi.
Mu tugari 68 tugize akarere ka Musanze harimo abagore 26 n’abagabo 42 naho mu mirenge 15 harimo abagore 2 bonyine bayobora imirenge.Icyakora ubuyobozi bw’akarere bwadutangarije ko hari n’indi mirenge itatu idafite abayobozi bukaba buteganya kuyishyiramo abagore kugira ngo bagere ku kigero nyacyo cyo gushimangira ihame ry’uburinganire n’ubwuzuzanye mu nzego z’ubuyobozi.
NZIZA Paccy


text:
Igisubizo: Mu busanzwe iyo umuntu abajije iki kibazo, yongeraho ngo “utifashishije Bibiliya”. Ariko ntitwemera ko Bibiliya itafatwa nka gihamya yakwerekana ukubaho kwa Kristo. Isezerano Rishya ririmo ibihamya byinshi byerekana ko Yesu Kristo yabayeho. Hari benshi bemeza ko iryo Sezerano Rishya ryatangiye kwandikwa mu kinyejana cya kabiri nyuma ya Kristo, aharenga imyaka 100 nyuma y’ukubaho kwa Yesu. Tuvuze ko aribyo (nubwo tubihakana twivuye inyuma), burya mu buryo bw’amateka, inyandiko zanditswe mu myaka 200 yakurikiye kubaho kw’icyo zandikaho akenshi zikunzwe kubahwa. Ikindi, abanyamateka benshi (baba Abakristo cyangwa ntibabe bo) bemera ko inzandiko za Pawulo (nibura zimwe muri zo) zanditswe na Pawulo ubwe mu kinyejana cya mbere nyuma ka Kristo, imyaka 40 gusa nyuma yo gutanga kwa Yesu. Urebeye mu zindi nzandiko z’amateka, uhasanga ibindi bihamya bitangaje, aho inyinshi zikunze kugaruka ku mugabo witwaga Yesu muri Isirayeli yo mu kinyejana cya mbere.
Ni ngombwa kandi kwibuka ko mu mwaka wa 70 nyuma y’ivuka rya Kristo, Abaroma bateye Yerusalemu, barayisenya ntihasigara ibuye rigeretse ku rindi, bica abaturage bayo bose. Indi migi myinshi nayo yaratwitswe irakongoka. Ntabwo rero twatangara ko byinshi muri bihamya twagategereje byaba byarasenywe cyangwa byarangijwe. Abahamya benshi biboneye Yesu n’amaso yabo bari bakiriho icyo gihe barishwe. Ibi byatumye harokoka mbarwa biboneye ibya Yesu.
Ukurikije ko Yesu yabaga mu gace gatoya kadafite agaciro kenshi mu bwami bw’Abaroma, watangarira ubwinshi bw’amakuru y’icyo gihe avuga kuri Yesu. Bimwe muri bihamya by’amateka byerekana ko Yesu yabayeho ni ibikurikira:
Umugabo Tacitus, umuroma wo mu kinyejana cya mbere, wizerwa cyane nk’umwe mu banyamateka bakomeye bo mu myaka ya kera cyane, avuga ngo ku bantu biyitaga “abakristo” (bituruka kuri christus mu kilatini - soma kristusi) bababajwe cyane ku butegetsi ya Ponsiyo Pilato mu gihe cy’ingoma ya Tiberiyusi. Uwitwaga Suetonius (soma Suwetoniyusi), wari umunyamabanga wa mbere w’umwami Hadrian (soma Hadiriyani) mu nyandiko ze yagarutse ku mugabo bitaga Chrestus (ubundi buryo bwo kuvuga Christus mu kilatini) cyangwa Kristo wabayeho mu kinyejana cya mbere (inzandiko ze zitwa Annals, mu gice cya 15, umurongo wa 44).
Flavius Josephus (soma Falaviyusi Yozefusi) niwe munyamateka uzwi cyane w’umunya-Isirayeli. Mu nzandiko ze yise Antiquities (tugenekereje, Ibyahise cyangwa Ibya kera cyane) avuga uwitwa Yakobo “umuvandimwe wa Yesu, benshi bitaga Kristo”. Hari aho agera akavuga ko (18:3) “icyo gihe hariho uwitwaga Yesu, umugabo w’Imfura, niba yakwitwa umuntu nkatwe. Uwo yari umugabo wakoze ibitarigeze bibonwa … Yari Kristo (Mesiya) … Yabiyeretse ku munsi wa gatatu, nkuko abahanuzi bari barabihanuye, kimwe n’ibindi byinshi kuri we.” Ahandi yongera kumugarukaho, agira ati “icyo gihe hariho Yesu, umugabo w’Imfura. Yari inyangamugayo kandi bose bari bazi gukiranuka kwe. Abayahudi benshi ndetse n’andi moko yaramuyobotse. Ariko Pilato yaje kumucira urwo kubambwa ngo apfe. Ariko abari barabaye abigishwa be ntibigeze babireka. Bakomeje kwemeza ko yabiyeretse iminsi itatu nyuma y’iryo bambwa rye, akaba yarazutse ari muzima; ibyo bibaye ari ukuri yaba ari Mesiya, nkuko abahanuzi bari barabiteguje.”
Uwitwa Yulius Afrikanusi (Julius Africanus) avuga ku nyandiko z’umunyamateka witwa Talusi (Thallus), wavuze ku mwijima wakurikiye ukubambwa kwa Yesu (Extant Writings, 18).
Pilini Muto (Pliny the Younger) yavuze (Letters 10:96) ku migenzereze y’ubukristo bwari bucyaduka, avuga ko abakristo basenganga Yesu nk’Imana kandi ko bari inyangamugayo cyane, agenda atangarira igaburo ryera no gusangirira hamwe bajyaga bagira.
Ibyandikiwe i Babiloni (Babylonian Talmud, 43a) bihamya ibambwa rya Yesu, bikavuga ko byabaye ku mugoroba ubanziriza wa Pasika; binavuga kuri bimwe mu byacishije Yesu umutwe, harimo gushinjwa “gukora ubufindo” (magie) ari nako ayobya Abisirayeli.
Lusiyani wa Samosata (Lucian of Samosata) umugereki wo mu kinyejana cya kabiri, we mu nyandiko ze avuga ukuntu abakristo basengaga Yesu, uwari waradukanye inyigisho nshya, nyuma akaza no kubizira abambwa ku musaraba. Lusiyani uwo yasobanuye ko zimwe mu izo nyigisho za Yesu harimo ubusabane bwa kivandimwe, uburemere bwo kwihana kimwe no kuva ku zindi Mana. Abakristo ngo babagaho bakurikiza amategeko ya Yesu, bakeka ko batazapfa, kandi bakaba bari bazwi nk’abasuzuguraga urupfu, kwitanga gukabije, no kutita ku by’isi.
Mara Bara-Serapiyoni (Mara Bar-Serapion) we yemeza ko Yesu wari uzwi nk’umugabo w’imico myiza, benshi bitaga Umwami w’Abayuda, yaje kwicwa n’Abayuda ubwabo, ariko inyingisho ze zigakomeza gukurikizwa n’abigishwa yasize.
Hanyuma tukaza kugira inzandiko nyinshi zanditswe zitigeze zinjizwa muri Bibiliya (Ivanjili y’Ukuri, Ibindi Byahishuriwe Yohana, Ivanjili ya Toma, Isuzuma ry’Ukuzuka, n’izindi) zose zivuga kuri Yesu.
Ahubwo, dushatse twanandika ubutumwa bwiza bwose duhereye kubyo ababayeho icyo gihe bagiye bavuga, nubwo batari abakristo: Yesu bamwitaga Kristo (dukurikije Yozefusi), yakoraga “ubufindo”, yazanye inyigisho nshya muri Isirayeli kandi anabambwa ku mugoroba wa Pasika (Ibyandikiwe i Babiloni), abambirwa i Yudaya (Tasitusi), akaba yaremezaga ko ari Imana kandi ko azagaruka (Eliyazari), ibyo abigishwa be bakaba barabyizeraga, bamusenga nk’Imana (Pilini Muto).
Hari bihamya byinshi, byinshi cyane ku kubaho kwa Yesu Kristo, waba urebeye mu mateka y’isi cyangwa ya Bibiliya. Ariko wenda gihamya nkuru yatangwa nuko, tudakabije, ibihumbi by’abakristo mu kinyejana cya mbere (ubariyemo n’intumwa 12), batatinyaga kuba bapfira ukwemera kwabo muri Yesu Kristo. Abantu burya bapfira ibyo bazi neza ko ari kuri kandi banahagazeho, kuko burya ntawapfira icyo azi neza ko ari ikinyoma cyangwa atahagazeho nk’ukuri.
Ikibazo: Ese koko Yesu yabayeho? Haba hari bihamya byerekana ko Yesu yabayeho?
Igisubizo: Mu busanzwe iyo umuntu abajije iki kibazo, yongeraho ngo “utifashishije Bibiliya”. Ariko ntitwemera ko Bibiliya itafatwa nka gihamya yakwerekana ukubaho kwa Kristo. Isezerano Rishya ririmo ibihamya byinshi byerekana ko Yesu Kristo yabayeho. Hari benshi bemeza ko iryo Sezerano Rishya ryatangiye kwandikwa mu kinyejana cya kabiri nyuma ya Kristo, aharenga imyaka 100 nyuma y’ukubaho kwa Yesu. Tuvuze ko aribyo (nubwo tubihakana twivuye inyuma), burya mu buryo bw’amateka, inyandiko zanditswe mu myaka 200 yakurikiye kubaho kw’icyo zandikaho akenshi zikunzwe kubahwa. Ikindi, abanyamateka benshi (baba Abakristo cyangwa ntibabe bo) bemera ko inzandiko za Pawulo (nibura zimwe muri zo) zanditswe na Pawulo ubwe mu kinyejana cya mbere nyuma ka Kristo, imyaka 40 gusa nyuma yo gutanga kwa Yesu. Urebeye mu zindi nzandiko z’amateka, uhasanga ibindi bihamya bitangaje, aho inyinshi zikunze kugaruka ku mugabo witwaga Yesu muri Isirayeli yo mu kinyejana cya mbere.


text:
Theo Bosebabireba umaze imyaka igera ku icumi aririmba, mu gihe cyose yakoze umuziki nta gikoresho na kimwe cy’umuziki yigeze yiga gukoresha gusa yihaye intego ko mu ntangiriro z’umwaka wa 2017 azagana ishuri ry’umuziki ryigisha inanga ya kizungu[piano] na gitari kugira ngo ahinduke umucuranzi wabigize umwuga.
Yagize ati “Umwaka utaha ngira ngo uyu murabona ko warangiye ndashaka gutangira kwiga ibicurangisho bikomeye bya muzika ku buryo nzaba umuhanzi w’umunyamwuga nkajya ntumirwa mu bitaramo nkaririmba nicurangira.”
Uwiringiyimana Theo yavuze ko mu byamuzitiye ntabashe gufata amahugurwa mu muziki ku isonga haza ibibazo yahuye na byo mu buzima bikamubuza amahirwe yo kwiga bityo no gukora umuziki akaba yarabyinjiyemo ashakisha ubuzima.
Ati “Ntabwo natangiye umuziki ntekereza ko nzaba umuhanzi ukomeye, byari ugusenga no gufasha abantu twasenganaga kuko ni bo banteraga imbaraga […] Nakoze umuziki ntazi neza ko nzamenyekana, nagezemo mbona ubuzima nkomeza gushakisha imibereho gusa, aho bigeze ubu ndashaka kuzamura urwego ngezeho…”
Ati “Ndashaka kwiga cyane gucuranga piano na gitari, ni ibicurangisho navuga ko ari iby’ibanze ku munyamuziki. Nta masomo ndabifataho kuko icyo nkora mu myaka yose maze ndirimba ni uguhanga gusa ariko nari ntaratekereza ku byo kwiga gucuranga […] Nzashaka abantu babyigisha babifitemo ubumenyi buhagije bampugure mbimenye neza.”
Theo Bosebabireba mu myaka amaze akora umuziki amaze kuririmba indirimbo zirenga ijana ze bwite, yanakoze album zigera ku icumi zanacurujwe bikomeye.


text:
Ubushize, UBUGINGO.COM yabagejejeho uko zimwe mu ntumwa za Kristu zarangije urugendo rwazo ku isi. Mu bice bibanza, izo ntumwa zari Baritolomayo,Yokobo (mwene Alufayo), Andereya, Yuda Isikaryota, Petero,Yohana, na Tomasi. Uyu munsi, UBUGINGO.COM irabazaho bimwe mu byaranze urugendo rw’izindi.
Yakobo (Umuvandimwe wa Yohana): Yabwirije ahitwa Iberiya (Hafi na Hisipaniya), anahashinga umuryango wa Gikristu. Nyuma yasubiye i Yudeya, gufasha izindi ntumwa umurimo, aho yafatiwe akanakatirwa urwo gupfa n’umwami Herode Agripa wa mbere, kugira ngo ashimishe abari bakuriye idini ya kiyahudi batishimiraga ukuntu umubare w’abakristu urushaho kwiyongera.
Igitangaje, ni uko umwe mu bamushinjaga, yemeye Kristu, ahita yisabira gucibwa umutwe nka Yakobo. Umurambo we wasubijwe muri Hisipaniya, hamwe hari abayoboke be, aba ari naho ushyingurwa.
Filipo: Yabwirije mu Bugereki, Siriya na Turukiya. Yari kumwe na Baritolomayo. Yabaye umuvugabutumwa ukoresha ibimenyetso n’ibitangaza, aho umugore w’umuyobozi w’umujyi wa Hiyerapolisi, yemejwe n’ibitangaza yari abonye akora.
Ibi byababaje uyu muyobozi, ahita ategeka ko Filipo na Baritolomayo batotezwa kandi bakabambwa bacuramye. Ari ku musaraba, yakomeje kubwiriza imbaga y’abantu yashungeraga.
Ari we, ari n’abo bantu, binginze uwo muyobozi arekura Baritolomayo. Yararekuwe, ariko Filipo we arabambwa.
Matayo: yari umusoresha kandi afatwa nk’uwari intiti cyane mu ntumwa. Yabwirije muri Etiyopiya ( Afurika), i Yudeya (Isiraheli), Masedoniya, Siriya no mu majyaruguru ya Iran.
Aho yaguye hashidikanywaho, ariko ikizwi ni uko arimo abwiriza, umuryango w’umwami wemeye Kristu. Byarakaje umwami cyane, ahita ategeka ingabo ze kumufata.
Imbere y’imbaga y’abantu; bamuhuje n’igitanda bakoresheje imisumari, bamurindaho ibipapuro, ibyatsi bamumenaho lisansi, ubundi baramutwika.
Yihanganiye urwo rupfu, apfa abwiriza kandi ashima Imana. Buri wese wakoraga ku murambo we, yahitaga akira indwara ndetse akanayoboka Kristu, utaretse n’uwo mwami wamuciriye urwo gupfa atyo. Yaje gusaba imbabazi ndetse aba umukristu w’umwizerwa.
Tadeyo: Yafatanyaga na Zelote. Bahinduriye benshi kuri Kristu i Yudeya, mu Buperesi(Irani), i Samariya, Idumaya(Hafi na Yorodaniya), Siriya, Mezopotamiya(Irani) ndetse na Libiya(Mu majyaruguru ya Afurika). Tadeyo kandi yanabwirije i Beyiruti (Libani). Yanafashije Baritolomayo muri Arumeniya.
Uko yatabarutse gushidikanywaho, hari abavuga ko yabambwe ari muri Turukiya, abandi bakavuga ko yahondaguwe akanacagagurwamo ibice, hamwe na mugenzi we Zelote.
Simoni Zelote: Mbere yo kuba intumwa, yari umurwanashyaka w’Abazelote; ishyaka ryari ryarigometse ku butegetsi bw’Abaromani. Yabwirije mu Burasirazuba bwo hagati, Amajyaruguru ya Afurika, mu Misiri, Moritaniya ndetse no mu Bwongereza.
Nawe urupfu rwe rushidikanywaho; bamwe bavuga ko yabambwe n’Abaromani mu Bwongereza cyangwa muri Isiraheli. Hari n’abavuga ko yatewe inkota ari mu Buperesi hamwe na mugenzi we Tadeyo.
Ikigaragara cyo ni uko gukurikira Yesu, bitari byoroshye mu gihe intumwa zakoraga umurimo. No muri iki gihe hari ibihugu byinshi abakristu batotezwa, bicwa,…ariko bagakomeza gushikama.
Byaba biteye agahinda uri ahantu udahohoterwa, ucecetse. Abari mu kaga bakeneye amasengesho kugira ngo Imana ibahe kwihangana. Abafite umudendezo nabo bakwiye gukora neza umurimo.
Ikibazo: Ese dukurikije ubu buhamya bw’izi ntumwa, twumva bizatworohera guhagararana nazo mu gihe Imana izacira imanza abazima n’abapfuye? Uzireguza iki?


text:
Muri Stade Amahoro nto, Umukuru w’Igihugu yaganiriye n’urubyiruko ibihumbi bibiri rugize Itorero Inkomezamihigo, bakaba bahagarariye amashyirahamwe ahuza urubyiruko, ndetse na Komite zarwo mu turere no mu mirenge, ubwo basozaga inyigisho z’iryo torero zamaze ibyumweru bibiri.
Yagize ati “Murahitamo kurara amajoro mukora cyane kandi mukorera hamwe, nta muntu uzabibahembera ariko muzaba bagari cyane!
Nta guharanira kuba mugari rero nta kintu kinini watanze; icyo nabasaba kandi nabifuriza ni ukugira amahitamo meza yo gukoresha byinshi kugira ngo muzunguke byinshi”.
Perezida Kagame yibukije urwo rubyiruko kandi ko buri wese azasarura icyo yabibye.
Ati “Urashaka intambara; icyo wambonaho ni intambara; ushaka amahoro uzaba uri kumwe nanjye, nanjye ndi kumwe nawe”.
Umukuru w’Igihugu yasabye urubyiruko “kwirinda gupfuba”, aho asobanura ko ibi bivuze guta indangagaciro z’ubunyarwanda no gushaka ibyatanya Abanyarwanda aho gushaka ibyubaka amahoro, iterambere n’umutekano.
Ati ”Icyo twahisemo ni uguhuza tukaba umwe, ndetse inyungu z’Abanyarwanda zikaba zimwe, nubwo twaba tudasa, tutareshya, tudafite ibyo twemera bimwe; icyo ni cyo itorero rivuze”.
Yagarutse ku bisobanuro by’ijambo ‘Urubyiruko’, aho ngo bivuze gushora imari muri iryo zina, bakagira icyo bimarira ndetse bakakimari igihugu.
Perezida Kagame yanakiriye ibibazo by’urubyiruko, birimo ko amakoperative mu gihugu ngo ataruha amahirwe yo gufatanya n’abandi kwiteza imbere.
Perezida Kagame akaba asaba inzego bireba “gukura ibyo bintu byose bidasobanutse mu nzira”.
Ku rundi ruhande, uwavuze mu izina ry’Itorero Inkomezamihigo, Uwanyirigira Clarisse, yasobanuye ko baryigiyemo ibituma baba Abanyarwanda b’umumaro; birimo kumenya inshingano, indangagaciro z’ubunyarwanda, ubwitange, gukunda igihugu no gukoresha amahirwe babona hafi bakiteza imbere.
Ministiri w’Urubyiruko n’Ikoranabuhanga, Jean Philbert Nsengimana, yatanze igitekerezo ku bivugwa n’Inkomezamihigo, agira ati “Nta rwitwazo rwo kutazesa imihigo cyangwa kugira ibirarane byayo”.


text:
Senderi International Hit, umwe mu bahanzi bazwiho kugira udukoryo, akomeje kugaragaza urukundo rudasanzwe akunda Gabby Kamanzi uririmba indirimbo zihimbaza Imana (Gospel).
Senderi yabwiye izubarirashe.rw ko nta kintu cyihishe inyuma y’amagambo amaze iminsi yandika ku mafato y’umuhanzi Gabby Kamanzi ahubwo ari nk’uko ashyiraho n’amafoto y’abantu bandukanye nka Christiano, Meddy n’abandi, ati “sindanavugana na Gabby Kamanzi ndetse nta nubwo natinyuka kumubwira iby’urukundo gusa ari mu bakobwa b’Abanyarwanda bagira indirimbo zinyubaka ku buryo numva nava mu byaha.”
Ni muri urwo rwego Senderi avuga ko yumva indirimbo z’uyu muhanzi iyo abyutse iyo agenda mu modoka ye n’ahandi.
Mu gitondo cyo kuri uyu wa Gatatu tariki ya 11 Mutarama 2017, Senderi abinyujije ku rukuta rwe rwa Instagaram yashyizeho ifoto y’uyu muhanzi yandikaho amagambo agira ati “Iyo numvise indirimbo zawe bituma mfashwa.Nkifuza no gukizwa nkava mubyaha.”
Ku munsi wabanje yari yanditse agira ati “nkunda inseko yawe, nkunda indeshyo yawe, nkunda indirimbo zawe , mbese nkunda uko usa nezaa”.
Senderi azwi mu ndirimbo nka Sukurumujyi, Jalousie, Convention n’izindi.


text:
"Ariko jyeweho ndababwira nti ‘Mukunde abanzi banyu, musabire ababarenganya"- Matayo 5:44
Mu majyepfo ya Leta ya Califonia muri Leta zunze Ubumwe za Amerika, amatorero y’ abakristo cyane cyane ayabirabura, akomeje kwibasirwa bikomeye. Nyuma yuko nta byumweru bibiri bishije Itorero rya Anglican risengerwa mo n’abirabura bo muri Califonia rigabweho igitero kigahitana abantu 9 harimo n’ umupasitori, andi matorero 6 yatwitswe ariko kugeza ubu ntiharamenyekana ababa bihishe inuma y’ ibi bikorwa.
Ikinyamakuru The Washington Post gitangaza ko ubu atatu muri ayo matorero ari gukorwaho iperereza ricukumbuye ngo hamenyekane icyaba cyateye izo nkongi z’umuriro hanamenyekane uwaba abyihishe inyuma.
Inkongi ya mbere yabonetse kuwa 21 Kamena ubwo urusengero rwo hafi cyane y’ ishuri ry’ Itorero ry’ abadventiste b’ umunsi wa karindwi muri Knoxville, Tennessee rwafashwe n’ inkongi y’ umuriro, ikarwangiza bikomeye, n’ ibikoresho byose byo muri uru rusengero birangirika.
Kuwa 23 Kamena urusengero rw’ itorero ryitwa God’s Power Church of Christ ryo muri Macon, Georgia, narwo rwafashwe n’ inkongi y’ umuriro ikomeye. Abashinzwe kuzimya umuriro, bahageze biteguye kuzimya basanga inzugi zirafunze bituma kuzimya bitinda, narwo rurashya. Abayobozi bo muri iyi leta bavuga ko babona izi nkongi ari ikiza atari ibikorwa by’urugomo. Baravuga ibi mu gihe hari ibimyenyetso byinshi bigaragaza ko ari ukwibasira abirabura cyane cyane b’ abakristo bo muri iki gihugu.
Urusengero rw’ itorero rya Briar Creek Road Baptist Church muri Charlotte, mu majyaruguru ya leta ya Carolina, nirwo rwakurikiyeho rufatwa n’ inkongi y’umuriro kuwa 24 Kamena. Muri uru rusengero rwo bivugwa ko ibintu bifite agaciro k’ amadorari y’Amerika asaga 250,000 ari byo byangiritse. Naho kuwa 26 Kamena, urusengero rw’ itorero ryitwa Glover Grove Baptist Church muri Warrenville, mu majyepfo ya Carolina narwo rwafashwe n’inkongi y’umuriro. Kugeza ubu ntakiratangazwa mu buryo bufatika cyaba cyarateye iyi nkongi.
Mu minsi ya vuba cyane, Insengero ibyeri harimo urw’ itorero ry’abapresbyterienne rwo muri Gibson n’urwa Apostolic (the Greater Miracle Temple Apostolic Holiness Church) rwo muri Tallahassee, muri Florida. Hari gukorwa iperereza ku mpamvu zaba zarateye izi nkongi kuko zibasiye amatorero ya gikristo gusa kugeza ubu harakibazwa niba haba hari isano iri hagati y’uku gutwikwa.
Ubuyobozi bwo muri izi Leta (Carolinna na Florida) bufatanyije n’ ibiro by’ urwego rushinzwe iperereza (FBI), Ibiro by’urwego rushinzwe kurwanya ibiyobyabwenge, abashinzwe kurwanya inkongi, kugira ngo hamenyekane imvano y’ izi nkongi niba zaba zinafitanye isano. Kugeza ubu abayobozi batangaza ko ntakimenyetso kigaragaza ko zaba zifitanye isano.
Ibyanditswe byera hari icyo bitubwira, "Ababarenganya mubasabire umugisha, mubasabire ntimubavume"- Abaroma 12:14.


text:
Udafite ikinyabupfura ntacyo wageraho – Zaraduhaye Joseph
Umuyobozi wungirije w’akarere ka Burera ushinzwe ubukungu n’iterambere,  Zaraduhaye Joseph, arasaba abanyeshuri bo muri ako karere barangije amashuri yisumbuye kurangwa n’ikinyabupfura kugira ngo bazagere ku ntego biyemeje.
Zaraduhaye avuga ko ikinyabupfura ari ingenzi mu byo umuntu akora byose. Nk’urubyiruko rwo mbaraga z’u Rwanda, abo banyeshuri ngo bagomba kurangwa n’ikinyabupfura kugira ngo bazateze u Rwanda mbere.
Agira ati “mubyo ukora byose, wiga, wagira intego ugashaka no kuyigera ho, nta murongo w’ikinybupfura ufite zeru…ibi turimo kuvuga by’indangagaciro na kirazira n’urugerero ikizabidushoboza ni ikinyabupfura.â€
“Nujya no gushaka ibindi uzageraho byose, utavuze ngo hari ibyo ndatinya gukora, hari ibyo ndubaha, hari igihe ndabikorera, utihaye uwo murongo wo kumva ko mu by’ukuri ufite amahame ugomba kubaha, agufasha kugira ngo ugeze kuri ya ntego, udafite ikinyabufpura ntacyo wagera hoâ€.
Abanyeshuri bo mu karere ka Burera barangije amashuri yisumbuye, bashoje itorero bari bamazemo ibyumweru bibiri tariki 17/12/2012. Ubwo barisozaga basabwe kurangwa n’indangagaciro na kirazira by’umuco nyarwanda.
Umuyobozi wungirije w’akarere ka Burera ushinzwe ubukungu n’iterambere yababwiye ko kandi bagomba kuzarangwa n’uburere bwiza byiyongera ku bumenyi bakuye mu ishuri kugira ngo bazabashe gutegura ejo hazaza habo neza.
Yakomeje kandi abasaba kuzitabira urugerero bazajyamo mu mwaka wa 2013 bakamara amezi atatu bakorera ubushake ibikorwa byo guteza imbere u Rwanda.
Abo banyeshuri kandi basabwe kwirinda ibiyobyabwenge ndetse n’ubusambanyi kuko ntacyo byazabagezaho uretse kurangwa n’imico mibi gusa.
Zaraduhaye yongeyeho ababwira ko kujya ku rugerero ari nko “gutegura ijuru†kuko ibyo bikorwa byose byiza bazakora bakorera ubushake bizatuma babona imigisha ku Mana kuko igihembo cy’umuntu ukora neza ari ijuru naho icy’ukora nabi akaba ari urupfu.


text:
Umukozi w’ikigo nderabuzima yarashwe n’abantu bataramenyekana
Maniraho Christian wakoraga mu kigo nderabuzima cya Nyange cyo mu Karere ka Ngoma, yarashwe n’abantu bataramenyekana ubwo yavaga ku kazi.
Yarashwe mu ma saa tatu z’ijoro tariki ya 04 Nzeli 2016, hafi y’ikigo nderabuzima ubwo yari avuye ku kazi, ahita apfa. Yakoraga aho basuzumira ibizamini by’abarwayi. Nyuma yo kumurasa isasu, bahise banatera grenade. Ababikoze ntibaramenyekana.
Byabereye mu mudugudu wa Rusave, Akagali ka Nyange umurenge wa Mugesera. Ubuyobozi n’inzego z’umutekano, bagiranye inama n’abaturage bo mu midugudu 10 yo mu Kagali ka Nyange n’imidugudu itatu yo mu mudugudu w’Akagali k’Agatare.
Basabye abaturage kudakuka umutima kuko umutekano wabo urinzwe neza. Uwarashe nyakwigendera aracyashakishwa. Abaturage barasabwa gukomeza gutanga amakuru ku kintu babona cyahungabanya umutekano.
Maniraho yari amaze iminsi asaba abo basengana mu Itorero ry’Abadivantisiti b’umunsi wa karindwi kumusabira cyane kuko ngo abakozi bakoranaga batamufataga neza; nkuko Mayeri Samuel, umwe mu bayobozi b’iri torero, yabitangaje.
Turacyakurikirana iyi nkuru


text:
mar.
21
juin
2011
ISOMO RYA MBERE
Igitabo cy’Intangiriro (Intg 18, 1-15)
Muri iyo minsi, 1Imana yongera kubonekera Abrahamu ku biti by’imishishi bya Mambure. Abrahamu yari yiyicariye ku muryango w’ihema rye, igihe cy’icyokere cyo ku manywa y’ihangu. 2Ngo yubure amaso, abona abagabo batatu bamuhagaze imbere. Ababonye ava aho yari yicaye ku butaka. 3Aravuga ati « Shobuja, niba ngize ubutoni mu maso yawe, ntuce ku mugaragu wawe. 4Nibazane utuzi mwoge ibirenge, muruhukire munsi y’iki giti ; 5mbazanire n’igisate cy’umugati musame agatima mbere yo gukomeza urugendo, ubwo mwanyuze hafi y’umugaragu wanyu.» Baramubwira bati “Kora uko ubivuze.” 6Abrahamu yihuta agana mu ihema asanga Sara, aramubwira ati « Gira bwangu wende incuro eshatu z’ifu, uyikate maze wotse utugati. » 7Hanyuma Abrahamu yirukira mu bushyo bw’inka, afatamo akamasa gashishe karyoshye, maze agaha umugaragu we ngo yihutire kugatunganya. 8Yenda amata n’amavuta, n’inyama z’ako kamasa yateguje, arabibahereza; we ahagarara mu nsi y’igiti iruhande rwabo, barafungura.
9Nuko baramubaza bati “Sara, umugore wawe ari hehe?” Arabasubiza ati « Ari hariya mu ihema. » 10Uhoraho ati « Nzagaruka iwawe undi mwaka iki gihe ; icyo gihe Sara, umugore wawe, azaba yarabyaye umwana w’umuhungu. » Ubwo Sara yarumvaga, ahagaze inyuma ya Abrahamu mu muryango w’ihema. 11Abrahamu na Sara bari bashaje cyane, kandi Sara yari yararetse kugira ibyo abandi bagore bagira. 12Nuko Sara araturika asekera mu mutima, yibwira ati « Ubu ko nashaje nashobora nte kugira ibyishimo, kandi ko na databuja ari umukambwe ? » 13Uhoraho abwira Abrahamu ati «Ni iki gishekeje Sara, kigatuma yibaza ngo mbese ubu nzabyara ko nshaje ? 14Hari ikintu se kinanira Uhoraho? Undi mwaka iki gihe nzagaruka iwawe, Sara azaba yarabyaye umwana w’umuhungu. » 15Sara ahakana avuga ati “Sinigeze nseka”, kuko yari afite ubwoba. Uhoraho ati « Nyamara wasetse !»
INDIRIMBO (Luka 1, 47,48-49, 50.53, 54-55)
Inyik/ Nyagasani yibutse impuhwe ze, agirira abantu bose.
Umutima wanjye urasingiza Nyagasani,
kandi uhimbajwe n’Imana Umukiza wanjye.
Kuko yibutse umuja we utavugwaga;
rwose kuva ubu amasekuruza yose azanyita umuhire.
Ushoborabyose yankoreye ibitangaza,
lzina rye ni ritagatifu.
Impuhwe ze zisesekarizwa abamutinya bo mu bihe byose.
Abashonje yabagwirije ibintu,
abakungu abasezerera amara masa.
Yagobotse Israheli umugaragu we,
bityo yibuka impuhwe ze,
nk’uko yari yarabibwiye abakurambere bacu,
abigirira Abrahamu n’urubyaro rwe iteka.
IBANGONDIRIMBO RIBANZIRIZA IVANJILI (Mt 8, 17)
Alleluya Alleluya.
Yezu yatwunamuye mu ntege nke zacu,
yigerekaho n’indwara zacu.
Alleluya.
IVANJILI
+ Matayo (Mt 8, 5-17)
Muri icyo gihe, 5Yezu abaye akinjira muri Kafarinawumu, umutegeka w’abasirikare aramwegera, aramwinginga avuga ati 6«Nyagasani, umugaragu wanjye aryamye mu nzu iwanjye ; ni ikimuga kitinyagambura kandi arababaye cyane.» 7Yezu aramubwira ati « Ndaje mukize. » 8Uwo mutegeka aravuga ati « Nyagasani, sinkwiye ko wakwinjira mu nzu yanjye, ariko uvuge ijambo rimwe gusa maze umugaragu wanjye akire. 9N’ubwo nanjye ndi umuntu utegekwa, mfite abasirikare ; nabwira umwe nti ‘Genda’, akagenda ; undi nti ‘Ngwino’, akaza ; n’umugaragu wanjye nti ‘Kora iki’, akagikora. » 10Yezu abyumvise aratangara, maze abwira abamukurikiye ati « Ndababwira ukuri, muri lsraheli nta muntu nigeze nsangana ukwemera nk’uku. 11Ndabibabwiye : benshi bazava aho izuba rituruka n’aho rirengera, basangire na Abrahamu na Izaki na Yakobo mu Ngoma y’ijuru, 12naho abana b’Ingoma bazatabwa hanze mu mwijima : aho bazaririra kandi bagahekenya amenyo. »
13Hanyuma Yezu abwira uwo mutegeka w’abasirikare ati « Genda, uko wemeye abe ari ko ugirirwa. » Nuko wa mugaragu akira ako kanya. 14Yezu ngo agere kwa Petero, asanga nyirabukwe aryamye yahinduwe. 15Amukoze ku kiganza, ubuganga bumwamukamo, arabyuka aramuzimanira. 16Bugorobye, bamuzanira abahanzweho na roho mbi nyinshi ; nuko azirukana azikabukira maze akiza abarwayi bose, 17kugira ngo huzuzwe ibyo umuhanuzi Izayi yavuze ati « Yatwunamuye mu ntege nke zacu, yigerekaho n’indwara zacu. »


text:
Rwanda : Barasabwa gukorana n’ amabanki bagifite agatege.
Abakiri bato barasabwa gukorana n’amabanki bagifite agatege nk’uko babisabwa na Kayiranga Gaston, umuhuzabikorwa w’urubyiruko mu murenge wa Shyorongi ho mu karere ka Rulindo.
Kayiranga avuga ko urubyiruko rwagombye kwegera amabanki bagafata inguzanyo mu rwego rwo gushaka icyo bakora cyabateza imbere .
Avuga kandi ko ngo umuntu akora cyane mu gihe aba akiri muto,ngo kuko iyo amaze gusaza nta mbaraga zo gukora zihagije aba agifite.
Akaba asanga rero urubyiruko rugomba gutinyuka rukegera amabanki,kandi ngo icyoroshye ni ukwishyira hamwe ,bakabona gusaba inguzanyo,kandi bakayikoresha icyo baba bayisabiye.
Yagize ati”urubyiruko rugomba gutinyuka rukagana amabanke hamwe n’ibigo by’imari biciriritse kuko ni byo bizatuma batera imbere,rukava mu bindi bikorwa bitabafitiye umumaro,rukareba imbere .Abakiri bato bagomba gukora mu gihe bagifita imbaraga niyo.”
At”ni nayo mpanvu duhora tubakangurira gukora cyane kugira ngo bizigamire no mu zabukuru igihe bazaba batagifite imbaraga bazabashe kubaho neza.”
Urubyiruko kandi rusabwa kwibumbira mu mashyirahamwe cyangwa se amakoperative , ngo kuko ni bwo amabanki arushaho kubagirira icyizere.Mu gihe cyo gusaba inguzanyo ikibazo cy’ingwate ntikibe inzitizi kuri bo.
Bamwe mu rubyiruko bo mu murenge wa Shyorongi kandi banavuga ko kwibumbira mu mashyirahamwe bitanga ikizere cy’uko hari byinshi bizagerwaho.Gusa ngo basanga mu gihe cyo guhabwa inguzanyo,ibigo by’imari cyangwa se amabanki bitagombye kujya bibagora .
Umurerwa Marie console utuye mu murenge wa Shyorongi avuga ko urubyiruko rwo mu murenge atuyemo rukunda gukora ariko ngo kubona inguzanyo bikaba ikibazo.
Yagize ati”Ubona rwose urubyiruko rwo mu murenge wa Shyorongi rufite inyota yo gukora nk’uko n’abayobozi bahora babidukangurira.Ariko inzitizi ihari ni ikintu cyitwa ingwate.Tukaba twunva bagombye kubyoroshya ,kugira ngo twese tubashe kubona amafranga yo gukora.
Ngurinzira Theresphore Ati”twese nta wudashaka gukora kuko turacyari bato ,dukeneye gukora ku ifaranga kandi tuzabigeraho .Ahubwo ubuyobozi budufashije ku kijyanye no kubona amafranga ya banki byarushaho kugenda neza.”
Urubyiruko rwo mu murenge wa Shyorongi rukaba ruvuga ko hari byinshi bagezeho ,ngo bakaba babikesha kuba baribumbiye hamwe.


text:
Rulindo: Imirenge sacco mu rugamba rwo gucunga umutekano w’amafranga y’abaturage.
Mu rwego rwo gukumira ikibazo cy’iyibwa ry’amafaranga yo mu mirenge sacco,abayobozi ba za sacco mu karere ka Rulindo bahuriye mu nama kuri uyu wa kabiri tariki ya 3/9/2013,ngo bashakire hamwe uburyo bakaza imicungire y’umutekano w’amafranga y’abaturage
Muri iyi nama yabahuje n’ubuyobozi bw’akarere ka Rulindo,ubuyobozi bwa Polisi ndetse n’ubw’ingabo,abayobozi b’ibigo by’imari biciriritse bagaragaje impungenge bafite z’umutekano w’amafaranga.
Ngo kuko ahenshi usanga uburinzi buhari buba budafite imbaraga, ku buryo wakwizera ko umutakano uhagije.
Mukarutabana Christine umucunga mutungo wa sacco shyorongi ,avuga ko bitewe n’aho iyi sacco yubatse ,bigaragara ko nta mutekano uhagije ifite,kandi ko kuba bajyana amafaranga ku mamoto cyangwa mu mataxi voiture nta musekirite bafite,nabyo ngo basanga biteye impungenge.
Akavuga ko iki kintu kizabafasha kuruhuka mu mutwe ngo kuko umutekano w’amafranga y’abaturage wabateraga impungenge.
Yagize ati”ntago natuzaga kubera amafranga y’abaturage,hari ubwo kugendana amafranga mu ntoki nta n’umusekirite rwose ,byanteraga ubwoba.Iyo nyafite nunva nta mutekano nfite mu mutima.Ariko ubwo iyi gahunda yo gushyiraho abasekirite bazajya baba bafite n’ibikoresho byo kurinda umutekano bizadufasha ,kandi bifashe n’abaturage ba nyirayo.”
Ndayambaje Emmanuel ushinzwe amakoperative mu karere ka Rulindo,yatangaje ko basanze ari byiza ko sacco zashyiraho ingamba zihamye mu micungire y’amafranga y’abaturage baba babitse.
Yavuze kandi ko kuba bagiye gushyiraho ingamba zo kwicungira umutekano w’amafranga,bagashyiraho uburinzi bufite ingufu, bizatuma hatabaho ubujura bwo kuyiba.Ikindi ngo ni uko n’abakiriya ba sacco bazarushaho kuzigirira icyizere.
Yagize ati ”Twashyizeho ingamba zikomeye zo kurinda umutekano w’amafranga yo muri za sacco, kuko twifuza gukumira icyaha cy’ubujura kitaraba. Ibi bizatuma n’abaturage barushaho kugira icyizere cy’amafranga yabo.”
Avuga kandi ko ubusanzwe nta kibazo cyo kwiba sacco by’ubujura bwibisha intwaro,cyari cyaboneka mu karere ka Rulindo,ngo ahubwo usanga ari abakozi ba sacco bagiye baziba.
Umuyobozi w’akarere wungirje ushinzwe ubukungu mu karere ka Rulindo,Murindwa Prosper,akaba yasabye abayobozi ba sacco ,ko ikibazo cy’umutekano w’amafranga y’abaturage barushaho kukigira icyabo,bayacungira umutekano.